title: Deċiżjoni tal-Kumitat politiku u ta' Sigurtà (PESK) 2018/2075 tas-7 ta' Diċembru 2018 li testendi l-mandat tal-Kap tal-Missjoni ta' Monitoraġġ tal-Unjoni Ewropea fil-Georgia (EUMM Georgia) (EUMM GEORGIA/1/2018)

text:
                  28.12.2018

                  MT

                  Il-Ġurnal Uffiċjali tal-Unjoni Ewropea

                  L 331/217

         DEĊIŻJONI TAL-KUMITAT POLITIKU U TA' SIGURTÀ (PESK) 2018/2075
         tas-7 ta' Diċembru 2018
         li testendi l-mandat tal-Kap tal-Missjoni ta' Monitoraġġ tal-Unjoni Ewropea fil-Georgia (EUMM Georgia) (EUMM GEORGIA/1/2018)
         IL-KUMITAT POLITIKU U TA' SIGURTÀ,
         Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu tal-Artikolu 38 tiegħu,
         Wara li kkunsidra d-Deċiżjoni tal-Kunsill 2010/452/PESK tat-12 ta' Awwissu 2010 dwar il-Missjoni ta' Monitoraġġ tal-Unjoni Ewropea fil-Georgia, EUMM Georgia (1), u b'mod partikolari l-Artikolu 10(1) tagħha,
         Billi:

                     (1)

                     Skont id-Deċiżjoni 2010/452/PESK, il-Kumitat Politiku u ta' Sigurtà (KPS) huwa awtorizzat, f'konformità mal-Artikolu 38 tat-Trattat, li jieħu d-deċiżjonijiet rilevanti bl-għan li jeżerċita kontroll politiku u direzzjoni strateġika tal-Missjoni ta' Monitoraġġ tal-Unjoni Ewropea fil-Georgia (EUMM Georgia), inkluż id-deċiżjoni li jaħtar Kap tal-Missjoni.

                     (2)

                     Fid-19 ta' Diċembru 2017, il-KPS adotta d-Deċiżjoni (PESK) 2017/2438 (2) li taħtar lis-Sur Erik HØEG bħala Kap tal-EUMM Georgia mill-15 ta' Diċembru 2017 sal-14 ta' Diċembru 2018.

                     (3)

                     Fit-3 ta' Diċembru 2018, il-Kunsill adotta d-Deċiżjoni (PESK) 2018/1884 (3), li estendiet il-mandat tal-EUMM Georgia sal-14 ta' Diċembru 2020.

                     (4)

                     Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà pproponiet li jiġi estiż il-mandat tas-Sur Erik HØEG bħala Kap tal-EUMM Georgia mill-15 ta' Diċembru 2018,

               ADOTTA DIN ID-DEĊIŻJONI:

            Artikolu 1
            Il-mandat tas-Sur Erik HØEG bħala Kap tal-EUMM Georgia huwa b'dan estiż mill-15 ta' Diċembru 2018.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
            Hija għandha tiskadi fl-14 ta' Diċembru 2020.

            Magħmul fi Brussell, is-7 ta' Diċembru 2018.

                  Għall-Kumitat Politiku u ta' Sigurtà

                  Il-President

               S. FROM-EMMESBERGER

            (1)  ĠU L 213, 13.8.2010, p. 43.

            (2)  Deċiżjoni tal-Kumitat Politiku u ta' Sigurtà (PESK) 2017/2438 tad-19 ta' Diċembru 2017 dwar il-ħatra tal-Kap tal-Missjoni ta' Monitoraġġ tal-Unjoni Ewropea fil-Georgia (EUMM Georgia) (EUMM GEORGIA/1/2017) (ĠU L 344, 23.12.2017, p. 39).

            (3)  Deċiżjoni tal-Kunsill (PESK) 2018/1884 tat-3 ta' Diċembru 2018 li testendi u temenda d-Deċiżjoni 2010/452/PESK dwar il-Missjoni ta' Monitoraġġ tal-Unjoni Ewropea fil-Georgia, EUMM Georgia (ĠU L 308, 4.12.2018, p. 41).


title: Deċiżjoni tal-Kunsill (PESK) 2018/2078 tal-21 ta' Diċembru 2018 li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina

text:
                  28.12.2018

                  MT

                  Il-Ġurnal Uffiċjali tal-Unjoni Ewropea

                  L 331/224

         DEĊIŻJONI TAL-KUNSILL (PESK) 2018/2078
         tal-21 ta' Diċembru 2018
         li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fil-31 ta' Lulju 2014, il-Kunsill adotta d-Deċiżjoni 2014/512/PESK (1).

                     (2)

                     Fid-19 ta' Marzu 2015, il-Kunsill Ewropew qabel li kellhom jittieħdu l-miżuri meħtieġa biex ikun hemm rabta ċara bejn id-durata tal-miżuri restrittivi u l-implimentazzjoni sħiħa tal-ftehimiet ta' Minsk, meta wieħed iqis li l-implimentazzjoni sħiħa kienet prevista għall-31 ta' Diċembru 2015.

                     (3)

                     Fil-5 ta' Lulju 2018, il-Kunsill ġedded id-Deċiżjoni 2014/512/PESK sal-31 ta' Jannar 2019 sabiex ikun jista' jivvaluta aktar l-implimentazzjoni tal-ftehimiet ta' Minsk (2).

                     (4)

                     Wara li saret valutazzjoni tal-implimentazzjoni tal-ftehimiet ta' Minsk, jenħtieġ li d-Deċiżjoni 2014/512/PESK tiġġedded għal sitt xhur oħra sabiex il-Kunsill ikun jista' jivvaluta aktar l-implimentazzjoni tagħhom.

                     (5)

                     Għalhekk, jenħtieġ li d-Deċiżjoni 2014/512/PESK tiġi emendata skont dan,

               ADOTTA DIN ID-DEĊIŻJONI:

            Artikolu 1
            L-ewwel subparagrafu tal-Artikolu 9(1) tad-Deċiżjoni 2014/512/PESK huwa sostitwit b'dan li ġej:

                  “1.   Din id-Deċiżjoni għandha tapplika sal-31 ta' Lulju 2019.”.

            Artikolu 2
            Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, il-21 ta' Diċembru 2018.

                  Għall-Kunsill

                  Il-President

               J. BOGNER-STRAUSS

            (1)  Deċiżjoni tal-Kunsill 2014/512/PESK tal-31 ta' Lulju 2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU L 229, 31.7.2014, p. 13).

            (2)  Deċiżjoni tal-Kunsill (PESK) 2018/964 tal-5 ta' Lulju 2018 li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU L 172, 9.7.2018, p. 3).


title: Deċiżjoni (UE) 2018/2073 tal-Parlament Ewropew tal-24 ta' Ottubru 2018 dwar il-kwittanza għall-implimentazzjoni tal-baġit tal-Uffiċċju Ewropew ta' Appoġġ fil-qasam tal-Asil għas-sena finanzjarja 2016

text:
               28.12.2018

               MT

               Il-Ġurnal Uffiċjali tal-Unjoni Ewropea

               L 331/213

      DEĊIŻJONI (UE) 2018/2073 TAL-PARLAMENT EWROPEW
      tal-24 ta' Ottubru 2018
      dwar il-kwittanza għall-implimentazzjoni tal-baġit tal-Uffiċċju Ewropew ta' Appoġġ fil-qasam tal-Asil għas-sena finanzjarja 2016
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Uffiċċju Ewropew ta' Appoġġ fil-qasam tal-Asil għas-sena finanzjarja 2016,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Uffiċċju Ewropew ta' Appoġġ fil-qasam tal-Asil għas-sena finanzjarja 2016, flimkien mar-risposta tal-Uffiċċju (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2016 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tal-20 ta' Frar 2018 dwar il-kwittanza li għandha tingħata lill-Uffiċċju fir-rigward tal-implimentazzjoni tal-baġit għas-sena finanzjarja 2016 (05941/2018 – C8-0087/2018),

                  —

                  wara li kkunsidra d-deċiżjoni tiegħu tat-18 ta' April 2018 (3) li jiddifferixxi d-deċiżjoni ta' kwittanza għas-sena finanzjarja 2016, kif ukoll ir-risposti tad-Direttur Eżekuttiv tal-Uffiċċju Ewropew ta' Appoġġ fil-qasam tal-Asil,

                  —

                  wara li kkunsidra l-azzjonijiet meħuda mid-Direttorat Ġenerali tal-Kummissjoni għall-Migrazzjoni u l-Affarijiet Interni u mill-Bord ta' Tmexxija tal-Uffiċċju Ewropew ta' Appoġġ fil-qasam tal-Asil wara d-deċiżjoni tal-Parlament tat-18 ta' April 2018 li tipposponi l-kwittanza li wasslet għar-riżenja tas-Sur José Carreira mill-kariga ta' Direttur Eżekuttiv tal-Uffiċċju Ewropew ta' Appoġġ fil-qasam tal-Asil fis-6 ta' Ġunju 2018;

                  —

                  wara li kkunsidra s-seduta ta' smigħ tat-3 ta' Settembru 2018 u l-miżuri korrettivi ppreżentati diġà meħuda mid-Direttur Eżekuttiv ad interim il-ġdid tal-Uffiċċju Ewropew ta' Appoġġ fil-qasam tal-Asil wara l-ħatra tiegħu f'Ġunju 2018;

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 208 tiegħu,

                  —

                  wara li kkunsidra r-Regolament (UE) Nru 439/2010 tal-Parlament Ewropew u tal-Kunsill tad-19 ta' Mejju 2010 li jistabbilixxi Uffiċċju Ewropew ta' Appoġġ fil-qasam tal-Asil (5), u b'mod partikolari l-Artikolu 36 tiegħu,

                  —

                  wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b'mod partikolari l-Artikolu 108 tiegħu,

                  —

                  wara li kkunsidra l-Artikolu 94 u l-Anness IV tar-Regoli ta' Proċedura tiegħu,

                  —

                  wara li kkunsidra t-tieni rapport tal-Kumitat għall-Kontroll tal-Baġit (A8-0299/2018),

         1.

            Jirrifjut li jagħti l-kwittanza lid-Direttur Eżekuttiv tal-Uffiċċju Ewropew ta' Appoġġ fil-qasam tal-Asil għall-implimentazzjoni tal-baġit tal-Uffiċċju għas-sena finanzjarja 2016;

         2.

            Jippreżenta l-kummenti tiegħu fir-riżoluzzjoni t'hawn taħt;

         3.

            Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Uffiċċju Ewropew ta' Appoġġ fil-qasam tal-Asil, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Antonio TAJANI

               Is-Segretarju Ġenerali

            Klaus WELLE

         (1)  ĠU C 417, 6.12.2017, p. 79.

         (2)  Ara n-nota ta' qiegħ il-paġna 1.

         (3)  ĠU L 248, 3.10.2018, p. 195.

         (4)  ĠU L 298, 26.10.2012, p. 1.

         (5)  ĠU L 132, 29.5.2010, p. 11.

         (6)  ĠU L 328, 7.12.2013, p. 42.


title: Deċiżjoni (UE) 2018/2071 tal-Parlament Ewropew tal-24 ta' Ottubru 2018 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima II — Il-Kunsill Ewropew u l-Kunsill

text:
               28.12.2018

               MT

               Il-Ġurnal Uffiċjali tal-Unjoni Ewropea

               L 331/210

      DEĊIŻJONI (UE) 2018/2071 TAL-PARLAMENT EWROPEW
      tal-24 ta' Ottubru 2018
      dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima II — Il-Kunsill Ewropew u l-Kunsill
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2016 (1),

                  —

                  wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2016 (COM(2017)365 – C8-0249/2017) (2),

                  —

                  wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2016, flimkien mar-risposti tal-istituzzjonijiet (3),

                  —

                  wara li kkunsidra d-dikjarazzjoni ta' assigurazzjoni (4) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2016, skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra d-deċiżjoni tiegħu tat-18 ta' April 2018 (5) li jiddifferixxi d-deċiżjoni ta' kwittanza għas-sena finanzjarja 2016, kif ukoll ir-riżoluzzjoni li takkumpanjaha (6),

                  —

                  wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (7), u b'mod partikolari l-Artikoli 55, 99, 164, 165 u 166 tiegħu,

                  —

                  wara li kkunsidra l-Artikolu 94 u l-Anness IV tar-Regoli ta' Proċedura tiegħu,

                  —

                  wara li kkunsidra t-tieni rapport tal-Kumitat għall-Kontroll tal-Baġit (A8-0300/2018),

         1.

            Jiċħad il-kwittanza lis-Segretarju Ġenerali tal-Kunsill għall-implimentazzjoni tal-baġit tal-Kunsill Ewropew u tal-Kunsill għas-sena finanzjarja 2016;

         2.

            Jippreżenta l-kummenti tiegħu fir-riżoluzzjoni t'hawn taħt;

         3.

            Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lill-Kunsill Ewropew, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew, lill-Kontrollur Ewropew għall-Protezzjoni tad-Data kif ukoll lis-Servizz Ewropew għall-Azzjoni Esterna, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Antonio TAJANI

               Is-Segretarju Ġenerali

            Klaus WELLE

         (1)  ĠU L 48, 24.2.2016.

         (2)  ĠU C 323, 28.9.2017, p. 1.

         (3)  ĠU C 322, 28.9.2017, p. 1.

         (4)  ĠU C 322, 28.9.2017, p. 10.

         (5)  ĠU L 248, 3.10.2018, p. 23.

         (6)  ĠU L 248, 3.10.2018, p. 24.

         (7)  ĠU L 298, 26.10.2012, p. 1.


Id-Deċiżjoni tal-Kummissjoni ta' 30/11/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.9108 - PepsiCo, Inc. / SodaStream) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni tal-Bord Ewropew dwar ir-Riskju Sistemiku tal-14 ta’ Novembru 2018 dwar qafas ta’ koordinazzjoni għall-konsultazzjoni minn awtorità superviżorja mal-Bord Ewropew dwar ir-Riskju Sistemiku dwar estensjoni tal-perjodu taħt l-Artikolu 138(4) tad-Direttiva 2009/138/KE tal-Parlament Ewropew u tal-Kunsill (Solvibbiltà II) (BERS/2018/7)

text:
                  29.1.2019

                  MT

                  Il-Ġurnal Uffiċjali tal-Unjoni Ewropea

                  C 36/31

         DEĊIŻJONI TAL-BORD EWROPEW DWAR IR-RISKJU SISTEMIKU
         tal-14 ta’ Novembru 2018
         dwar qafas ta’ koordinazzjoni għall-konsultazzjoni minn awtorità superviżorja mal-Bord Ewropew dwar ir-Riskju Sistemiku dwar estensjoni tal-perjodu taħt l-Artikolu 138(4) tad-Direttiva 2009/138/KE tal-Parlament Ewropew u tal-Kunsill (Solvibbiltà II)
         (BERS/2018/7)
         (2019/C 36/10)
         IL-BORD ĠENERALI TAL-BORD EWROPEW DWAR IR-RISKJU SISTEMIKU,
         Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali tal-Unjoni tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikolu 3(2)(j) u l-Artikolu 4(2) tiegħu,
         Wara li kkunsidra d-Direttiva 2009/138/KE tal-Parlament Ewropew u tal-Kunsill tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvibbiltà II) (2), u b’mod partikolari l-Artikolu 138(4) tagħha,
         Billi:

                     (1)

                     L-Artikolu 138 tad-Direttiva 2009/138/KE jistabbilixxi r-regoli u l-proċeduri f’każ ta’ nuqqas ta’ konformità jew ta’ riskju ta’ nuqqas ta’ konformità mal-Kapital Rekwiżit għas-Solvibbiltà (SCR). F’dawn il-każijiet, għandhom jiġu segwiti proċeduri speċifiċi biex jiġi stabbilit mill-ġdid il-livell ta’ fondi proprji eliġibbli li jkopru l-SCR jew biex jitnaqqas il-profil tar-riskju tal-impriża tal-assigurazzjoni jew tal-impriża tar-riassigurazzjoni biex tiġi żgurata l-konformità mal-SCR f’perjodu speċifikat.

                     (2)

                     Skont l-Artikolu 138(4) tad-Direttiva 2009/138/KE, jekk l-Awtorità Ewropea tal-Assigurazzjoni u l-Pensjonijiet tax-Xogħol (l-EIOPA) tiddikjara l-eżistenza ta’ sitwazzjoni avversa eċċezzjonali li taffettwa lill-impriżi tal-assigurazzjoni u tar-riassigurazzjoni li jirrappreżentaw sehem sinifikanti mis-suq jew tal-linji ta’ negozju affettwati, l-awtorità superviżorja kkonċernata tista’ testendi l-perjodu ta’ rkupru għall-impriżi affettwati b’perjodu massimu ta’ seba’ snin.

                     (3)

                     Taħt l-Artikolu 138(4) tad-Direttiva 2009/138/KE l-awtorità superviżorja kkonċernata tista’ tikkonsulta mal-Bord Ewropew dwar ir-Riskju Sistemiku (il-BERS) fir-rigward tal-estensjoni tal-perjodu ta’ rkupru għall-impriżi affettwati minn sitwazzjoni avversa eċċezzjonali ddikjarata mill-EIOPA. Awtorità superviżorja tista’ tiddeċiedi dwar il-ħtieġa tat-talba għal konsultazzjoni mal-BERS u l-kontenut eżatt tagħha rigward l-estensjoni tal-perjodu ta’ rkupru.

                     (4)

                     Il-BERS huwa responsabli għas-sorveljanza makroprudenzjali fl-Unjoni. F’dan ir-rigward, il-BERS għandu l-għan li jikkontribwixxi għall-prevenzjoni u l-mitigazzjoni tar-riskji sistemiċi għall-istabbiltà finanzjarja fl-Unjoni, inklużi r-riskji li jinħolqu minn barra mill-Unjoni. Għaldaqstant, skont il-mandat tiegħu, il-kontribut tal-BERS għandu jiffoka fuq l-aspetti makroprudenzjali u l-impatt tal-estensjoni jew in-nuqqas ta’ estensjoni tal-perjodu ta’ rkupru għall-impriżi affettwati. Safejn ikun possibbli, il-BERS għandu jevalwa l-impatt fuq is-swieq finanzjarji, fuq impriżi oħrajn tal-assigurazzjoni u tar-riassigurazzjoni u fuq l-ekonomija reali.

                     (5)

                     Sabiex jiġi ffaċilitat il-proċess ta’ konsultazzjoni dwar l-estensjoni tal-perjodu ta’ rkupru, għandu jiġi stabbilit qafas ta’ koordinazzjoni fil-BERS. Dan il-qafas ta’ koordinazzjoni jista’ jibbenefika mill-qafas ta’ koordinazzjoni eżistenti taħt id-Deċiżjoni BERS/2015/4 tal-Bord Ewropew dwar ir-Riskju Sistemiku (3) għan-notifika ta’ miżuri ta’ politika makroprudenzjali nazzjonali mill-awtoritajiet rilevanti u l-ħruġ ta’ opinjonijiet u rakkomandazzjonijiet mill-BERS, li ġie ppruvat b’suċċess f’diversi okkażjonijiet.

                     (6)

                     Finalment, meta jwettaq l-evalwazzjoni tiegħu, il-BERS għandu jinvolvi l-livell meħtieġ ta’ esperjenza fl-assigurazzjoni u fir-riassigurazzjoni u jiżgura l-kooperazzjoni mill-qrib tal-BERS mal-EIOPA,

               ADOTTA DIN ID-DEĊIŻJONI:

            Artikolu 1
            Suġġett u kamp ta’ applikazzjoni
            Din id-Deċiżjoni tistabbilixxi qafas proċedurali komuni għall-konsultazzjoni tal-BERS minn awtorità rikjedenti dwar l-estensjoni tal-perjodu ta’ rkupru taħt l-Artikolu 138(4) tad-Direttiva 2009/138/KE.

            Artikolu 2
            Definizzjonijiet
            Għall-finijiet ta’ din id-Deċiżjoni, għandhom japplikaw id-definizzjonijiet li ġejjin:

                        (1)

                        “tim ta’ evalwazzjoni” tfisser it-tim ta’ esperti tal-BERS responsabbli għat-twettiq tal-evalwazzjoni u l-abbozzar ta’ risposta għat-talba ta’ konsultazzjoni, li huwa struttura sekondarja tal-Kumitat Tekniku Konsultattiv;

                        (2)

                        “Darwin” tfisser is-sistema ta’ ġestjoni interna tad-dokumenti tal-BERS;

                        (3)

                        “jum ta’ xogħol tal-BĊE” tfisser kwalunkwe ġurnata minbarra Sibt, Ħadd jew festa pubblika fil-BĊE;

                        (4)

                        “impriża tal-assigurazzjoni” tfisser impriża tal-assigurazzjoni kif definit fl-Artikolu 13 tad-Direttiva 2009/138/KE;

                        (5)

                        “perjodu ta’ rkupru” tfisser, fir-rigward tal-impriża affettwata, il-perjodu msemmi fl-Artikolu 138(4) tad-Direttiva 2009/138/KE li fih dik l-impriża trid tikseb l-istabbiliment mill-ġdid tal-livell ta’ fondi proprji eliġibbli li jkopru l-Kapital Rekwiżit għas-Solvibbiltà jew it-tnaqqis tal-profil tar-riskju tagħha biex tiġi żgurata l-konformità mal-Kapital Rekwiżit għas-Solvibbiltà;

                        (6)

                        “impriża tar-riassigurazzjoni” tfisser impriża tar-riassiguazzjoni kif definit fl-Artikolu 13 tad-Direttiva 2009/138/KE;

                        (7)

                        “talba għal konsultazzjoni” tfisser konsultazzjoni indirizzata lill-BERS minn awtorità superviżorja taħt l-Artikolu 138(4) tad-Direttiva 2009/138/KE;

                        (8)

                        “awtorità rikjedenti” tfisser awtorità superviżorja li tissottometti talba għal konsultazzjoni;

                        (9)

                        “awtorità superviżorja” tfisser awtorità superviżorja kif definit fl-Artikolu 13 tad-Direttiva 2009/138/KE.

            Artikolu 3
            Proċedura għat-tħejjija u għall-approvazzjoni ta’ risposta għal talba għal konsultazzjoni

               1.   Ladarba tasal talba għal konsultazzjoni skont l-Artikolu 138(4) tad-Direttiva 2009/138/KE, is-Segretarjat tal-BERS għandu jinforma minnufih b’din it-talba lill-membri tal-Bord Ġenerali, lill-Kumitat tat-Tmexxija u lit-tim ta’ evalwazzjoni permezz ta’ Darwin.

               2.   Fi żmien għaxart ijiem ta’ xogħol tal-BĊE mit-talba għal konsultazzjoni, it-tim ta’ evalwazzjoni għandu jħejji abbozz ta’ risposta għat-talba għal konsultazzjoni li għandu jiġi ppreżentat mis-Segretarjat tal-BERS lill-Kumitat tat-Tmexxija għall-kunsiderazzjoni permezz ta’ proċedura bil-miktub.

               3.   Sal-iskadenza msemmija fil-paragrafu preċedenti, membru tal-Bord Ġenerali jista’ jindika, fl-ewwel jumejn ta’ xogħol tal-BĊE wara n-notifika tal-Bord Ġenerali, li l-awtorità tiegħu tixtieq tipparteċipa fit-tim ta’ evalwazzjoni, bħala osservatur, jekk tkun għadha mhix irrappreżentata.

               4.   Il-Kumitat tat-Tmexxija għandu jipprovdi kummenti fuq l-abbozz tar-risposta fi żmien jumejn ta’ xogħol tal-BĊE wara l-preżentazzjoni tiegħu mis-Segretarjat tal-BERS. Kummenti sostanzjali li ġew ipprovduti mill-Kumitat tat-Tmexxija jiġu evalwati mit-tim ta’ evalwazzjoni u jistgħu jkunu riflessi fl-abbozz ta’ risposta lill-Bord Ġenerali.

               5.   Fi żmien erbat ijiem ta’ xogħol tal-BĊE wara d-data tal-preżentazzjoni tal-abbozz ta’ risposta lill-Kumitat tat-Tmexxija, is-Segretarjat tal-BERS għandu jippreżenta l-abbozz ta’ risposta lill-Bord Ġenerali għall-kummenti. Fi żmien erbat ijiem ta’ xogħol tal-BĊE wara d-data tal-preżentazzjoni tal-abbozz ta’ risposta lill-Bord Ġenerali, il-membri tiegħu jistgħu jagħtu kummenti qabel ma jieħdu deċiżjoni fil-Bord Ġenerali. Fin-nuqqas ta’ kummenti sostanzjali, l-abbozz ta’ risposta għat-talba għal konsultazzjoni jitqies approvat.

               6.   Jekk il-Bord Ġenerali jagħti kummenti sostanzjali dwar l-abbozz ta’ risposta, it-tim ta’ evalwazzjoni għandu jikkunsidra jekk l-abbozz ta’ risposta għandux ikun rivedut fid-dawl ta’ dawk il-kummenti. Fi żmien erbat ijiem ta’ xogħol tal-BĊE minn meta jirċievi l-kummenti mingħand il-Bord Ġenerali, it-tim ta’ evalwazzjoni għandu jippreżenta, permezz tas-Segretarjat tal-BERS, l-abbozz finali ta’ risposta lill-Bord Ġenerali.

               7.   Abbażi tal-abbozz finali ta’ risposta mħejji mit-tim ta’ evalwazzjoni, il-Bord Ġenerali għandu jieħu deċiżjoni dwar l-approvazzjoni tiegħu. Sakemm ma jitlaqqax il-Bord Ġenerali skont ir-Regoli tal-Proċedura tal-BERS (4), id-deċiżjoni tal-Bord Ġenerali għandha tittieħed permezz ta’ proċedura bil-miktub, fi żmien jumejn ta’ xogħol tal-BĊE wara l-preżentazzjoni tal-abbozz finali ta’ risposta mit-tim ta’ evalwazzjoni.

               8.   L-iskeda ta’ żmien tal-proċedura għat-risposta għat-talba għal konsultazzjoni tista’ titqassar f’ċirkustanzi eċċezzjonali fuq talba tal-awtorità rikjedenti jew jekk jitqies neċessarju mill-Bord Ġenerali.

               9.   Skont l-Artikoli 5(2a) u 13(7) tar-Regoli tal-Proċedura tal-BERS, ir-rappreżentanti tal-Iżlanda, tan-Norveġja u tal-Liechtenstein fil-BERS jistgħu jintalbu biex ma jipparteċipawx fid-diskussjoni dwar l-abbozz ta’ risposta, sakemm it-talba għal konsultazzjoni ma tkunx saret mill-awtorità superviżorja tal-pajjiż rispettiv tagħhom.

            Artikolu 4
            L-informazzjoni li għandha tiġi pprovduta mill-awtorità rikjedenti

               1.   Talba għal konsultazzoni għandha tinkludi l-informazzjoni kollha meħtieġa li fuqha tiġi bbażata t-risposta tal-BERS u għandha tispeċifika r-rekwiżiti ta’ kunfidenzjalità, jekk ikun hemm, li japplikaw għat-trażmissjoni ta’ dik l-informazzjoni.

               2.   Awtorità rikjedenti għandha tipprovdi lill-BERS informazzjoni li tispjega r-raġunijiet ekonomiċi li jappoġġaw l-estensjoni tal-perjodu ta’ rkupru u l-implikazzjonijiet ekonomiċi ġenerali mistennija f’każ li l-perjodu ta’ rkupru ma jiġix estiż.

               3.   L-informazzjoni dwar ir-raġunijiet ekonomiċi li jappoġġaw l-estensjoni tal-perjodu ta’ rkupru għandha tinkludi:

                           (a)

                           data dwar is-sitwazzjoni finanzjarja kurrenti u l-interkonnessjonijiet ta’ kull impriża tal-assigurazzjoni jew tar-riassigurazzjoni affettwata, inklużi l-iskoperturi ta’ investiment tagħha;

                           (b)

                           informazzjoni addizzjonali fuq suġġetti bħall-istruttura tas-suq tal-assigurazzjoni, il-karatteristiċi ewlenin tal-kompetituri u d-distribuzzjoni tat-telf wara l-avveniment avvers; u

                           (c)

                           projezzjonijiet finanzjarji li juru l-irkupru potenzjali ta’ kull impriża tal-assigurazzjoni jew tar-riassigurazzjoni affettwata taħt sett ta’ xenarji ekonomiċi differenti.

               4.   L-informazzjoni dwar l-implikazzjonijiet ekonomiċi ġenerali mistennija jekk ma jiġix estiż il-perjodu ta’ rkupru għandha tinkludi:

                           (a)

                           l-impatt avvers fuq is-swieq finanzjarji tal-istrateġija ta’ kull impriża tal-assigurazzjoni jew tar-riassigurazzjoni affettwata biex tnaqqas il-profil tar-riskju tagħha inklużi effetti indiretti possibbli;

                           (b)

                           l-impatt avversi fuq l-ekonomija reali kkawżat minn, pereżempju, fost affarijiet oħra, tfixkil temporanju fis-servizzi tal-assigurazzjoni minħabba nuqqas potenzjali ta’ sostitwibbiltà jew l-effetti negattivi possibbli fuq il-fiduċja tal-konsumatur.

               5.   L-Anness għad-Deċiżjoni jipprovdi dettalji dwar is-sett minimu ta’ informazzjoni li għandha tiġi pprovduta mill-awtorità rikjedenti.

               6.   Minkejja l-paragrafi 4 u 5 hawn fuq, il-BERS jista’ jeżiġi li l-awtorità rikjedenti tipprovdi aktar informazzjoni jekk dan jitqies meħtieġ.

               7.   Sakemm l-informazzjoni pprovduta ma tkunx diġà fid-dominju pubbliku, l-informazzjoni li jirċievi l-BERS għandha titqies u tiġi ttrattata bħala kunfidenzjali, skont l-Artikolu 8(3) tar-Regolament (UE) Nru 1092/2010, u l-aċċess għaliha għandu jkun ristrett għal dawk il-persuni u l-awtoritajiet li jeħtieġ li jkunu mgħarrfa waqt il-qadi ta’ dmirijiethom jew waqt it-twettiq tal-kompiti tagħhom.

               8.   Is-Segretarjat tal-BERS għandu jistabbilixxi struttura dedikata ta’ Darwin għall-iskambju ta’ informazzjoni mal-awtorità rikjedenti.

            Artikolu 5
            It-tim ta’ evalwazzjoni

               1.   It-tim ta’ evalwazzjoni għandu jagħmel evalwazzjoni u jabbozza risposta għal talba għal konsultazzjoni.

               2.   Il-kompożizzjoni tat-tim ta’ evalwazzjoni għandha tkun l-istess bħal dik tat-tim ta’ evalwazzjoni stabbilit taħt id-Deċiżjoni BERS/2015/4 kif maħtur mill-Bord Ġenerali bid-differenzi li ġejjin:

                           (a)

                           ir-rappreżentant tal-Awtorità Bankarja Ewropea (il-EBA) għandu jkun sostitwit minn rappreżentant tal-EIOPA li jinħatar mill-Bord Ġenerali; u

                           (b)

                           kull awtorità rappreżentata fit-tim ta’ evalwazzjoni tista’ tindika espert wieħed fl- assigurazzjoni li jaġixxi bħala osservatur fit-tim ta’ evalwazzjoni.

               3.   Biex jiġu evitati kunflitti ta’ interess fit-tħejjija ta’ risposta għal konsultazzjoni, l-istatus tal-membri tat-tim ta’ evalwazzjoni u tal-osservaturi għandu jintemm temporanjament, mingħajr ma dawk il-membri jiġu sostitwiti, għar-rappreżentanti ta’ awtorità superviżorja li hija awtorità rikjedenti.

               4.   It-tim ta’ evalwazzjoni għandu jagħmel ħiltu biex jikseb kunsens fost il-membri tiegħu, iżda fejn iċ-ċirkustanzi hekk jitolbu, it-tim ta’ evalwazzjoni jista’ jipprovdi evalwazzjoni fl-opinjoni tal-maġġoranza u tal-minoranza mal-abbozz ta’ risposta lill-Bord Ġenerali.

            Artikolu 6
            Il-kunfidenzjalità tat-risposta għal talba għal konsultazzjoni
            It-risposta tal-BERS għal talba għal konsultazzjoni ma għandhiex tkun pubblika u għandha tingħata biss lill-awtorità rikjedenti.

            Artikolu 7
            Dħul fis-seħħ
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

            Magħmul fi Frankfurt am Main, l-14 ta’ Novembru 2018.

               Francesco MAZZAFERRO

                  Kap tas-Segretarjat tal-BERS

                  f’isem il-Bord Ġenerali tal-BERS

            (1)  ĠU L 331, 15.12.2010, p. 1.

            (2)  ĠU L 335, 17.12.2009, p. 1.

            (3)  Id-Deċiżjoni tal-Bord Ewropew għar-Riskju Sistemiku tas-16 ta’ Diċembru 2015 dwar qafas ta’ koordinazzjoni għan-notifika ta’ miżuri ta’ politika makroprudenzjali nazzjonali minn awtoritajiet rilevanti, il-ħruġ ta’ opinjonijiet u rakkomandazzjonijiet mill-BERS u li tħassar id-Deċiżjoni BERS/2014/2 (BERS/2015/4) (ĠU C 97, 12.3.2016, p. 28).

            (4)  Id-Deċiżjoni tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bank Ċentrali Ewropew (ĠU C 58, 24.2.2011, p. 4).

            ANNESS
            L-informazzjoni li għandha tiġi pprovduta mill-awtorità rikjedenti
            I.   Informazzjoni dwar l-awtorità rikjedenti

                        —

                        L-isem tal-Awtorità Superviżorja

                        —

                        L-Istat Membru

                        —

                        Il-firmatarju tat-talba (Isem, grad, dettalji ta’ kuntatt)

                        —

                        Il-persuna ta’ kuntatt (Isem, grad, dettalji ta’ kuntatt)

                  II.   Kontenut preċiż tat-talba — il-kamp ta’ applikazzjoni tat-talba għal konsultazzjoni

            III.   Informazzjoni relatata ma’ kull impriża fil-kamp ta’ applikazzjoni tat-talba

            III.1.   Informazzjoni bażika

            Għal kull impriża affettwata (definizzjonijiet skont il-mudell rilevanti ta’ Solvibbiltà II S01.02.01 jew S01.02.04, skont liema japplika):

                        —

                        Isem l-impriża;

                        —

                        Il-kodiċi ta’ identifikazzjoni tal-impriża;

                        —

                        Tip ta’ impriża;

                        —

                        Il-pajjiż ta’ awtorizzazzjoni;

                        —

                        Il-Metodu ta’ Kalkolu tal-Kapital Rekwiżit għas-Solvibbiltà (SCR) (tal-Grupp);

                        —

                        L-użu ta’ parametri li huma speċifiċi għal impriża partikolari;

                        —

                        Fondi li jkunu “ring-fenced”;

                        —

                        Aġġustament ta’ tqabbil;

                        —

                        Aġġustament tal-volatilità;

                        —

                        Miżura tranżitorja fuq ir-rata tal-imgħax mingħajr riskju;

                        —

                        Miżura tranżitorja fuq dispożizzjonijiet tekniċi.

                  III.2.   Informazzjoni finanzjarja

            Ħarsa ġenerali lejn l-aktar sitwazzjoni finanzjarja rilevanti riċenti ta’ kull waħda mill-impriżi affettwati li tinkludi l-istruttura ewlenija tal-assi, l-obbligazzjonijiet, fondi proprji (bi jew mingħajr il-miżuri ta’ Garanzija fit-Tul) u SCR.
            III.3.   Informazzjoni dwar il-pożizzjoni ta’ kull impriża affettwata fis-suq tal-assigurazzjoni nazzjonali

            Għal kull impriża affettwata:

                        —

                        Informazzjoni dwar is-sehem mis-suq nazzjonali tal-impriża inkluż it-total tal-attivitajiet ta’ assigurazzjoni mhux tal-ħajja (f’termini ta’ premium gross imdaħħal fil-kontijiet) u għal kull linja ta’ negozju, it-total tal-attivitajiet ta’ assigurazzjoni tal-ħajja (f’termini ta’ dispożizzjonijiet tekniċi gross) u għal kull linja ta’ negozju, daqs tal-karta tal-bilanċ (f’termini ta’ total ta’ assi);

                        —

                        Informazzjoni dwar l-għadd ta’ impriżi attivi fis-suq nazzjonali għal dawk il-linji ta’ negozju (assigurazzjoni tal-ħajja u mhux tal-ħajja) li fihom hija attiva l-impriża affettwata;

                        —

                        Informazzjoni dwar is-sehem mis-suq kumulattiv tal-aqwa tliet, ħames, għaxar impriżi tal-assigurazzjoni għal dawk il-linji ta’ negozju li fihom hija attiva l-impriża affettwata;

                        —

                        Stima tad-distribuzzjoni tat-telf fost l-impriżi affettwati attivi fis-suq nazzjonali tal-assigurazzjoni wara l-avveniment(i) li wassal/wasslu għad-dikjarazzjoni ta’ sitwazzjoni avversa eċċezzjonali mill-EIOPA.

                  IV.   Informazzjoni li tappoġġa l-estensjoni tal-perjodu ta’ rkupru għal kull impriża affettwata

            Għal kull impriża affettwata:

                        —

                        Projjezzjonijiet finanzjarji li jiddeskrivu l-irkupru tal-ksur tal-SCR taħt sett ta’ xenarji ekonomiċi differenti;

                        —

                        Deskrizzjoni tas-suppożizzjonijiet u stima tal-impatt tal-miżuri ta’ rkupru inklużi f’dawn il-projjezzjonijiet finanzjarji. Din tista’ tinkludi:

                                    —

                                    Stima tat-tnaqqis (ippjanat) tal-profil tar-riskju tal-portafoll tal-assi (inkluż l-impatt potenzjali tiegħu fuq is-swieq finanzjarji);

                                    —

                                    Stima tal-ammont li l-impriża qed tippjana li tirrikapitalizza u f’liema forma (eż. fil-forma ta’ ekwità, dejn);

                                    —

                                    Stima tal-ammont ta’ riassigurazzjoni ppjanata u/jew tekniki oħrajn ta’ mitigazzjoni tar-riskju li jistgħu jiġu introdotti;

                                    —

                                    Stima tal-ammont ta’ dispożizzjonijiet tekniċi u premiums tal-portafolli ta’ assigurazzjoni li huma ppjanati li jinbiegħu u/jew jiġu likwidati.

                  V.   Informazzjoni dwar l-implikazzjonijiet ekonomiċi mistennija jekk ma jiġix estiż il-perjodu ta’ rkupru ta’ kull impriża affettwata

            Għal kull impriża affettwata:

                        —

                        Evalwazzjoni tal-impatt avvers fuq l-ekonomija reali u/jew is-swieq finanzjarji jekk il-perjodu ta’ rkupru ma jiġix estiż. Din tinkludi:

                                    —

                                    Stima tal-grad ta’ tfixkil potenzjali ta’ servizzi tal-assigurazzjoni jekk il-perjodu ta’ rkupru ma jiġix estiż, abbażi, pereżempju, ta’ analiżi tan-numru ta’ impriżi li diġà jipprovdu prodotti/servizzi simili, stima tal-veloċità li biha t-titolari tal-poloz jistgħu jkunu mistennija li jaqilbu bejn kumpaniji tal-assigurazzjoni, deskrizzjoni tal-ostakoli għad-dħul ta’ atturi ġodda potenzjali fis-suq;

                                    —

                                    Stima tal-effett ta’ tfixkil potenzjali fis-servizzi tal-assigurazzjoni fuq l-ekonomija reali, pereżempju, fost affarijiet oħra, deskrizzjoni tal-attivitajiet tal-ekonomija reali li jistgħu jkunu mfixkla meta tintilef il-kopertura tal-assigurazzjoni;

                                    —

                                    Deskrizzjoni tal-effetti negattivi possibbli fuq il-fiduċja tal-konsumaturi kkawżati jekk ma jiġix estiż il-perjodu ta’ rkupru;

                                    —

                                    Stima tal-impatt fuq is-swieq finanzjarji (inklużi effetti indiretti) ikkawżati mill-fatt li ma jiġix estiż il-perjodu ta’ rkupru u l-likwidazzjoni li tirriżulta tal-impriża.

                  L-informazzjoni kwantitattiva kollha ta’ hawn fuq għandha tkun ipprovduta fuq il-bażi tal-aktar data aġġornata disponibbli fil-forma ta’ Excel sheet.


title: Deċiżjoni tal-Kunsill (PESK) 2019/538 tal-1 ta' April 2019 b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva

text:
                  2.4.2019

                  MT

                  Il-Ġurnal Uffiċjali tal-Unjoni Ewropea

                  L 93/3

         DEĊIŻJONI TAL-KUNSILL (PESK) 2019/538
         tal-1 ta' April 2019
         b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fit-12 ta' Diċembru 2003 l-Kunsill Ewropew adotta l-Istrateġija tal-UE kontra l-Proliferazzjoni ta' Armi ta' Qerda Massiva (l-“Istrateġija tal-UE”), li l-Kapitolu III tagħha fih lista ta' miżuri għall-ġlieda kontra tali proliferazzjoni.

                     (2)

                     L-Istrateġija tal-UE tissottolinja r-rwol kruċjali tal-Konvenzjoni dwar il-Projbizzjoni tal-Iżvilupp, il-Produzzjoni, il-Ħażna u l-Użu ta' Armi Kimiċi u dwar il-Qerda tagħhom (“CWC”) u tal-Organizzazzjoni għall-Projbizzjoni ta' Armi Kimiċi) (l-“OPCW”) fil-ħolqien ta' dinja ħielsa minn armi kimiċi. Bħala parti mill-Istrateġija tal-UE, l-Unjoni impenjat ruħha li taħdem biex tikseb l-aderenza universali għal trattati u ftehimiet ewlenin dwar id-diżarm u n-nonproliferazzjoni, inkluż is-CWC. L-objettivi tal-Istrateġija tal-UE huma komplementari għall-objettivi segwiti mill-OPCW fil-kuntest tar-responsabbiltà tagħha għall-implimentazzjoni tas-CWC.

                     (3)

                     Fit-22 ta' Novembru 2004 il-Kunsill adotta l-Azzjoni Konġunta 2004/797/PESK (1), dwar appoġġ għal attivitajiet tal-OPCW. Dik l-Azzjoni Konġunta mal-iskadenza tagħha ġiet segwita mill-Azzjoni Konġunta tal-Kunsill 2005/913/PESK (2), li sussegwentement ġiet segwita mill-Azzjoni Konġunta tal-Kunsill 2007/185/PESK (3). L-Azzjoni Konġunta 2007/185/PESK ġiet segwita mid-Deċiżjonijiet tal-Kunsill 2009/569/PESK (4), 2012/166/PESK (5) u (PESK) 2015/259 (6). Id-Deċiżjoni (PESK) 2015/259 skadiet fit-23 ta' Marzu 2018.

                     (4)

                     Fis-26 ta' Frar 2018 il-Kunsill adotta d-Deċiżjoni (PESK) 2018/294 (7), li pprevediet l-estensjoni tal-perijodu ta' validità tad-Deċiżjoni (PESK) 2015/259 sabiex ikun possibbli li l-implimentazzjoni tal-attivitajiet tkompli sat-23 ta' Diċembru 2018.

                     (5)

                     It-tkomplija ta' assistenza intensiva u mmirata bħal din min-naħa tal-Unjoni lejn l-OPCW hi meħtieġa fil-kuntest tal-implimentazzjoni attiva tal-Kapitolu III tal-Istrateġija tal-UE. Jenħtieġu attivitajiet ulterjuri biex jissaħħu l-kapaċitajiet tal-Istati Partijiet għas-CWC (“Stati Partijiet”) fit-twettiq tal-obbligi tagħhom skont is-CWC, il-livell ta' tħejjija tal-Istati Partijiet biex jipprevjenu u jirrispondu għal attakki li jinvolvu kimiċi tossiċi u l-kooperazzjoni internazzjonali fil-qasam tal-attivitajiet kimiċi. Hemm bżonn ukoll ta' attivitajiet ulterjuri sabiex tiġi appoġġata l-abbiltà tal-OPCW li tadatta għall-iżviluppi fil-qasam tax-xjenza u t-teknoloġija kif ukoll sabiex tissaħħaħ il-kapaċità tal-OPCW fl-indirizzar tat-theddida li tirriżulta mill-użu ta' armi kimiċi. Jenħtieġ li jitkomplew il-miżuri relatati mal-universalizzazzjoni tas-CWC u jenħtieġ li jiġu adattati għat-tnaqqis fin-numru ta' Stati mhux Partijiet għas-CWC u jiġu mmirati lejn dan.

                     (6)

                     Fis-16 ta' April 2018 il-Kunsill adotta konklużjonijiet li jistabbilixxu, fost l-oħrajn, il-pożizzjoni tal-Unjoni rigward ir-Raba' Sessjoni Speċjali tal-Konferenza tal-Istati Partijiet ta' Reviżjoni tal-Funzjonament tal-Konvenzjoni dwar l-Armi Kimiċi (“ir-Raba' Konferenza ta' Reviżjoni”) li saret f'The Hague, mill-21 sat-30 ta' Novembru 2018.

                     (7)

                     L-Unjoni pprovdiet appoġġ politiku, finanzjarju u in natura lill-operazzjonijiet tal-OPCW fis-Sirja mmirati lejn il-qerda totali ta' armi u aġenti kimiċi Sirjani. Għaldaqstant, fid-9 ta' Diċembru 2013 il-Kunsill adotta d-Deċiżjoni 2013/726/PESK (8) b'appoġġ għall-attivitajiet tal-OPCW fil-qafas tar-Riżoluzzjoni tal-Kunsill tas-Sigurtà tan-Nazzjonijiet Uniti (UNSCR) 2118 (2013), id-Deċiżjoni tal-Kunsill Eżekuttiv tal-OPCW tas-27 ta' Settembru 2013 dwar il-qerda tal-armi kimiċi Sirjani u deċiżjonijiet u riżoluzzjonijiet sussegwenti u relatati. Id-Deċiżjoni 2013/726/PESK kienet segwita mid-Deċiżjoni tal-Kunsill (PESK) 2017/2303 (9), adottata fit-12 ta' Diċembru 2017. Barra minn hekk, fit-30 ta' Novembru 2015 il-Kunsill adotta d-Deċiżjoni (PESK) 2015/2215 (10) b'appoġġ għall-UNSCR 2235 (2015).

                     (8)

                     Fis-27 ta' Ġunju 2018 ir-Raba' Sessjoni Speċjali tal-Konferenza tal-Istati Partijiet adottat id-Deċiżjoni C-SS-4/DEC.3 dwar l-indirizza tat-theddida li tirriżulta mill-użu ta' armi kimiċi. Fil-konklużjonijiet tiegħu tat-28 ta' Ġunju 2018, il-Kunsill Ewropew ħa impenn li l-Unjoni ser tappoġġa l-eżiti ta' dik id-Deċiżjoni,

               ADOTTA DIN ID-DEĊIŻJONI:

            Artikolu 1

               1.   Għall-fini li xi elementi tal-Istrateġija tal-UE jiġu applikati b'mod immedjat u prattiku, l-Unjoni għandha tappoġġa l-attivitajiet tal-OPCW, bl-objettivi li ġejjin:

                           —

                           it-tisħiħ tal-kapaċitajiet tal-Istati Partijiet fit-twettiq tal-obbligi tagħhom taħt is-CWC;

                           —

                           it-tisħiħ tal-istat ta' tħejjija tal-Istati Partijiet għall-prevenzjoni ta' attakki li jinvolvu sustanzi kimiċi tossiċi u r-rispons għalihom;

                           —

                           it-tisħiħ tal-kooperazzjoni internazzjonali fil-qasam ta' attivitajiet kimiċi;

                           —

                           l-appoġġ għall-abbiltà tal-OCPW li tadatta għall-iżviluppi fil-qasam tax-xjenza u t-teknoloġija;

                           —

                           it-tisħiħ tal-kapaċità tal-OPCW fl-indirizzar tat-theddida li tirriżulta mill-użu ta' armi kimiċi;

                           —

                           il-promozzjoni tal-universalità billi Stati mhux Partijiet jiġu mħeġġa jingħaqdu mas-CWC.

               2.   Fil-kuntest tal-paragrafu 1, l-attivitajiet appoġġati mill-Unjoni tal-proġetti tal-OPCW, li jikkonformaw mal-miżuri tal-Istrateġija tal-UE, għandhom ikunu dawn li ġejjin:
               Proġett I: Ċentru tal-OPCW għall-Kimika u t-Teknoloġija u Deċiżjoni ta' implimentazzjoni C-SS-4/DEC.3 dwar l-indirizzar tat-theddida li tirriżulta mill-użu ta' armi kimiċi
               Attivitajiet:

                           —

                           Proġett ta' aġġornament tal-laboratorju

                           —

                           Implimentazzjoni tad-Deċiżjoni C-SS-4/DEC.3

                     Proġett II: Demilitarizzazzjoni kimika u nonproliferazzjoni
               Attivitajiet:

                           —

                           Żjarat ta' rappreżentanti tal-Kunsill Eżekuttiv u osservaturi mill-Istati Partijiet fir-Repubblika tal-Poplu taċ-Ċina u l-Istati Uniti tal-Amerka biex tinkiseb ħarsa ġenerali tal-programmi ta' qerda

                           —

                           Espansjoni u tisħiħ tal-użu tas-sistema tal-Immaniġġjar tal-Kontenut tal-Impriża (ECM)

                           —

                           Twettiq ta' soluzzjoni sħiħa ta' telekomunikazzjoni għall-membri tal-persunal rilevanti kollha tas-Segretarjat Tekniku tal-OPCW

                     Proġett III: Assistenza u protezzjoni fl-Istati Partijiet Afrikani
               Attivitajiet:

                           —

                           Taħriġ operazzjonali għal dawk li jagħtu l-ewwel għajnuna

                           —

                           Taħriġ għal min iħarreġ fl-assistenza u l-protezzjoni għall-grupp tal-Afrika

                     Proġett IV: Kooperazzjoni Internazzjonali
               Attivitajiet:

                           —

                           Taħriġ Eżekuttiv għall-maniġers għolja tal-industrija, dawk li jfasslu l-politika u l-alumni tal-Programm ta' Assoċjati tal-OPCW

                           —

                           Proġett ta' ġemellaġġ ta' laboratorji

                           —

                           Forum għan-nisa dwar l-użi paċifiċi tal-kimika u kors għall-iżvilupp ta' kompetenzi analitiċi bażiċi għal kimiki nisa

                           —

                           Edukazzjoni u taħriġ għal żgħażagħ dwar l-użi paċifiċi tal-kimika

                           —

                           Kors għall-iżvilupp analitiku għal kimiki analitiċi fl-Istati Membri Afrikani

                           —

                           Kors dwar il-ġestjoni tas-sikurezza u s-sigurtà kimika għall-Istati Partijiet Afrikani

                     Proġett V: Universalità u attivitajiet ta' sensibilizzazzjoni
               Attivitajiet:

                           —

                           Żvilupp ta' moduli ta' tagħlim elettroniku

                           —

                           Traduzzjoni u disseminazzjoni ta' għodod u materjal edukattivi u ta' sensibilizzazzjoni

                           —

                           Appoġġ għall-parteċipazzjoni tal-NGOs f'attivitajiet tal-OPCW

                           —

                           Attivitajiet sekondarji fil-marġini tal-Konferenza tal-Istati Partijiet

                     Proġett VI: Implimentazzjoni Nazzjonali
               Attivitajiet:

                           —

                           Forum għall-partijiet ikkonċernati dinjija

                     Proġett VII: Xjenza u teknoloġija
               Attivitajiet:

                           —

                           Sfida ta' bijomarkatur għall-pjanti

                           —

                           Appoġġ għall-gruppi ta' ħidma temporanji (TWGs) tal-Bord Konsultattiv Xjentifiku tal-OPCW

                     Deskrizzjoni dettaljata tal-attivitajiet appoġġati mill-Unjoni tal-OPCW imsemmija f'dan il-paragrafu tinsab fl-Anness.

            Artikolu 2

               1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (ir-“RGħ”) għandu jkun responsabbli għall-implimentazzjoni ta' din id-Deċiżjoni.

               2.   L-implimentazzjoni teknika tal-proġetti msemmija fl-Artikolu 1(2) għandha ssir mis-Segretarjat Tekniku tal-OPCW (is-“Segretarjat Tekniku”). Huwa għandu jwettaq dak il-kompitu taħt ir-responsabbiltà u l-kontroll tar-RGħ. Għal dak il-fini, ir-RGħ għandu jidħol fl-arranġamenti meħtieġa mas-Segretarjat Tekniku.

            Artikolu 3

               1.   L-ammont ta' referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta' EUR 11 601 256.

               2.   L-infiq iffinanzjat mill-ammont stabbilit fil-paragrafu 1 għandu jkun amministrat skont il-proċeduri u r-regoli applikabbli għall-baġit ġenerali tal-Unjoni.

               3.   Il-Kummissjoni għandha tissorvelja l-amministrazzjoni korretta tal-infiq imsemmi fil-paragrafu 2. Għal dak il-fini, hija għandha tikkonkludi ftehim ta' finanzjament mas-Segretarjat Tekniku. Dak il-ftehim għandu jistipula li s-Segretarjat Tekniku għandu jiżgura l-viżibbiltà tal-kontribuzzjoni tal-Unjoni, skont id-daqs tagħha, u għandu jispeċifika miżuri biex jiffaċilitaw l-iżvilupp ta' sinerġiji u biex jevitaw id-duplikazzjoni tal-attivitajiet.

               4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim.

            Artikolu 4
            Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjijin mis-Segretarjat Tekniku. Ir-rapporti tar-RGħ għandhom jifformaw il-bażi għall-evalwazzjoni mwettqa mill-Kunsill. Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 1(2).

            Artikolu 5

               1.   Din id-Deċiżjoni għandha tidħol fis-seħħ fid-data tal-adozzjoni tagħha.

               2.   Din id-Deċiżjoni għandha tiskadi 36 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3). Madankollu, hija għandha tiskadi wara sitt xhur mid-dħul fis-seħħ tagħha jekk dak il-ftehim ta' finanzjament ma jkunx ġie konkluż sa dak iż-żmien.

            Magħmul fi Brussell, l-1 ta' April 2019.

                  Għall-Kunsill

                  Il-President

               G. CIAMBA

            (1)  Azzjoni Konġunta tal-Kunsill 2004/797/PESK tat-22 ta' Novembru 2004 dwar appoġġ għal attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda tal-Massa (ĠU L 349, 25.11.2004, p. 63).

            (2)  Azzjoni Konġunta tal-Kunsill 2005/913/PESK tat-12 ta' Diċembru 2005 dwar appoġġ għall-attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda tal-Massa (ĠU L 331, 17.12.2005, p. 34).

            (3)  Azzjoni Konġunta tal-Kunsill 2007/185/PESK tad-19 ta' Marzu 2007 dwar appoġġ għal attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Distruzzjoni Massiva (ĠU L 85, 27.3.2007, p. 10).

            (4)  Id-Deċiżjoni tal-Kunsill 2009/569/PESK tas-27 ta' Lulju 2009 dwar appoġġ għal attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 197, 29.7.2009, p. 96).

            (5)  Id-Deċiżjoni tal-Kunsill 2012/166/PESK tat-23 ta' Marzu 2012 b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 87, 24.3.2012, p. 49).

            (6)  Id-Deċiżjoni tal-Kunsill (PESK) 2015/259 tas-17 ta' Frar 2015 b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 43, 18.2.2015, p. 14).

            (7)  Id-Deċiżjoni tal-Kunsill (PESK) 2018/294 tas-26 ta' Frar 2018 li temenda d-Deċiżjoni (PESK) 2015/259 b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l- Proliferazzjoni ta' Armi ta' Qerda Massiva (ĠU L 55, 27.2.2018, p. 58).

            (8)  Id-Deċiżjoni tal-Kunsill 2013/726/PESK tad-9 ta' Diċembru 2013 b'appoġġ għall-UNSCR 2118 (2013) u l-Kunsill Eżekuttiv tal-OPCW EC-M-33/Dec 1, fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva (ĠU L 329, 10.12.2013, p. 41).

            (9)  Id-Deċiżjoni tal-Kunsill (PESK) 2017/2303 tat-12 ta' Diċembru 2017 li tappoġġa t-tkomplija tal-implimentazzjoni tar-Riżoluzzjoni tal-Kunsill tas-Sigurtà tan-NU 2118 (2013) u d-deċiżjoni tal-Kunsill Eżekuttiv tal-OPCW EC-M-33/DEC.1 dwar il-qerda tal-armi kimiċi Sirjani, fil-qafas tal-implimentazzjoni tal-Istrateġija tal-UE kontra l-proliferazzjoni tal-armi ta' qerda massiva (ĠU L 329, 13.12.2017, p. 55).

            (10)  Id-Deċiżjoni tal-Kunsill (PESK) 2015/2215 tat-30 ta' Novembru 2015 b'appoġġ għall-UNSCR 2235 (2015), li tistabbilixxi mekkaniżmu ta' investigazzjoni konġunt bejn l-OPCW u n-NU sabiex jiġu identifikati l-awturi ta' attakki kimiċi fir-Repubblika Għarbija Sirjana (ĠU L 314, 1.12.2015, p. 51).

            ANNESS

               Appoġġ tal-Unjoni għall-attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva

            Proġett I — Ċentru tal-OPCW għall-Kimika u t-Teknoloġija u Implimentazzjoni tad-Deċiżjoni C-SS-4/DEC.3 dwar l-indirizzar tat-theddida li tirriżulta mill-użu ta' armi Kimiċi.
            Objettivi

                        —

                        Eliminazzjoni tal-ħażniet ta' armi kimiċi u l-faċilitajiet ta' produzzjoni ta' armi kimiċi soġġett għall-miżuri ta' verifika previsti fis-CWC

                        —

                        Nonproliferazzjoni ta' armi kimiċi, permezz tal-applikazzjoni tal-miżuri ta' verifika u ta' implimentazzjoni previsti fis-CWC, li jservu wkoll għall-bini tal-fiduċja bejn Stati Partijiet

                        —

                        Assistenza u protezzjoni kontra armi kimiċi u l-użu tagħhom, jew it-theddida tal-użu tagħhom, f'konformità mad-dispożizzjonijiet tal-Artikolu X tas-CWC

                        —

                        Żvilupp ekonomiku u teknoloġiku permezz ta' kooperazzjoni internazzjonali fil-qasam ta' attivitajiet kimiċi għal finijiet mhux projbiti mis-CWC f'konformità mad-dispożizzjonijiet tal-Artikolu XI

                        —

                        Implimentazzjoni sħiħa u effettiva mill-Istati Partijiet tad-dispożizzjonijiet tal-Artikolu VII tas-CWC

                  Finijiet

                        —

                        Verifika għal kunfidenza kontinwa fil-konformità

                        —

                        Żvilupp ta' kapaċità għall-prevenzjoni u r-rispons tal-użu ostili ta' sustanzi kimiċi tossiċi u għat-trawwim tal-kooperazzjoni internazzjonali

                        —

                        Involviment biex jintużaw kapaċitajiet ta' oħrajn

                        —

                        Organizzazzjoni li tibqa' adattata għall-iskop

                        —

                        Li jiġu identifikati l-awturi tal-użu ta' armi kimiċi fir-Repubblika Għarbija Sirjana bl-identifikazzjoni tal-informazzjoni kollha potenzjalment rilevanti għall-oriġini ta' dawk l-armi kimiċi u r-rappurtar dwarha f'dawk iċ-ċirkostanzi li fihom il-missjoni ta' tiftix tal-fatti tiddetermina jew tkun iddeterminat li jkun sar użu jew użu probabbli, u każijiet li għalihom il-Mekkaniżmu ta' Investigazzjoni Konġunt bejn l-OPCW u n-NU ma jkunx ħareġ rapport

                  Riżultati

                        —

                        Effiċjenza operazzjonali akbar

                        —

                        Sigurtà fiżika mtejba

                        —

                        Aderenza għall-ogħla standards ta' sikurezza

                        —

                        Ksib ta' pożizzjoni tajba biex jinżamm il-pass mat-theddidiet attwali kif ukoll l-iżviluppi xjentifiċi u teknoloġiċi, il-kredibbiltà msaħħa u l-prestiġju li ser jirriżultaw mill-faċilità l-ġdida

                        —

                        Twettiq ta' investigazzjonijiet skont il-mandat fid-Deċiżjoni -C-SS-4/DEC.3

                  Attivitajiet
            I.1   Proġett ta' aġġornament tal-laboratorju
            Il-Laboratorju u l-Maħżen ta' Tagħmir tal-OPCW għandhom rwol kritiku fl-appoġġ tal-implimentazzjoni tas-CWC. Mindu l-Laboratorju u l-Maħżen ta' Tagħmir bdew joperaw 'il fuq minn 20 sena ilu fil-post attwali tagħhom f'Rijswijk, subborg ta' The Hague, id-domandi fuq dawn il-faċilitajiet żdiedu b'mod sostanzjali. Fl-aħħar ftit snin, żieda drammatika f'operazzjonijiet mhux ta' rutina żieded il-pressjoni fuq il-kapaċitajiet ta' dawn il-faċilitajiet, u d-Deċiżjoni C-SS-4/DEC.3 x'aktarx ser tirriżulta f'domandi addizzjonali. Barra minn hekk, l-Istati Partijiet qegħdin jitolbu dejjem aktar appoġġ fit-taħriġ mil-Laboratorju biex iżidu l-kapaċitajiet analitiċi u tekniċi tagħhom fil-kimika. Biex tindirizza dawn il-kwistjonijiet, l-OPCW iddeċidiet li tagħti bidu għal proġett biex taġġorna lil-Laboratorju u l-Maħżen ta' Tagħmir tal-OPCW f'Ċentru ġdid tal-Kimika u t-Teknoloġija (iċ-Ċentru Chemtech).
            I.2   Implimentazzjoni tad-Deċiżjoni C-SS-4/DEC.3
            Fil-paragrafu operattiv 10 tad-Deċiżjoni C-SS-4/DEC.3, il-Konferenza tal-Istati Partijiet għall-OPCW iddeċidiet li s-Segretarjat għandu jistabbilixxi arranġamenti biex jiġu identifikati l-awturi tal-użu ta' armi kimiċi fir-Repubblika Għarbija Sirjana bl-identifikazzjoni tal-informazzjoni kollha potenzjalment rilevanti għall-oriġini ta' dawk l-armi kimiċi u r-rappurtar dwarha f'dawk iċ-ċirkostanzi li fihom il-missjoni ta' tiftix tal-fatti tiddetermina jew tkun iddeterminat li jkun sar użu jew użu probabbli, u każijiet li għalihom il-Mekkaniżmu ta' Investigazzjoni Konġunt bejn in-NU u l-OPCW ma jkunx ħareġ rapport. Sabiex titwettaq dik id-Deċiżjoni, is-Segretarjat ser jistabbilixxi Tim ta' Investigazzjoni u Identifikazzjoni, li ser iwettaq l-attivitajiet tiegħu b'mod imparzjali u oġġettiv. It-Tim ta' Investigazzjoni u Identifikazzjoni ser jopera taħt is-superviżjoni diretta tad-Direttur Ġenerali tal-OPCW u ser jipprovdi rapporti lill-Kunsill Eżekuttiv u lis-Segretarju Ġenerali tan-Nazzjonijiet Uniti.
            Proġett II — Demilitarizzazzjoni kimika u nonproliferazzjoni
            Objettivi

                        —

                        Jingħata appoġġ għan-nonproliferazzjoni ta' armi kimiċi permezz tal-applikazzjoni tal-miżuri ta' verifika u ta' implimentazzjoni previsti fis-CWC

                        —

                        Tingħata spinta u tiġi żgurata l-eliminazzjoni tal-ħażniet ta' armi kimiċi u l-faċilitajiet ta' produzzjoni soġġett għall-miżuri ta' verifika previsti fis-CWC

                        —

                        Jingħata kontribut għall-implimentazzjoni sħiħa, effettiva u nondiskriminatorja tad-dispożizzjonijiet kollha tas-CWC

                  Finijiet

                        —

                        Verifika għal kunfidenza kontinwa fil-konformità

                        —

                        Involviment biex jintużaw kapaċitajiet ta' oħrajn

                        —

                        Organizzazzjoni li tibqa' adattata għall-iskop

                        —

                        Żvilupp ta' kapaċitajiet għall-prevenzjoni tal-użu ostili ta' sustanzi kimiċi tossiċi u r-rispons għalih u għat-trawwim tal-kooperazzjoni internazzjonali

                  Riżultati

                        —

                        Implimentazzjoni tad-deċiżjonijiet rilevanti dwar it-tlestija tal-qerda ta' armi kimiċi

                        —

                        Żieda fit-trasferiment tal-għarfien, it-trasparenza u l-fehim permezz tal-persuni kkonċernati mill-OPCW

                        —

                        Appoġġ mibni għall-ibbilanċjar mill-ġdid tar-reġim tal-verifika tas-CWC mid-diżarm għall-prevenzjoni tal-emerġenza mill-ġdid tal-armi kimiċi

                        —

                        Żieda f'attivitajiet ta' verifika ta' rutina b'sistema ta' ġestjoni tar-riskji

                        —

                        Kapaċità msaħħa tal-OPCW biex twettaq operazzjonijiet ta' kontinġenza

                        —

                        Kapaċitajiet ta' assistenza u protezzjoni akbar tal-OPCW b'appoġġ tal-konċentrazzjoni tagħha fuq l-emerġenza mill-ġdid ta' armi kimiċi, kemm f'termini ta' prevenzjoni kif ukoll ta' rispons

                        —

                        Strutturi u proċessi adattati, fejn meħtieġ, b'appoġġ għat-tranżizzjoni bla xkiel tal-OPCW

                  Attivitajiet
            II.1   Żjarat tar-rappreżentanti tal-Kunsill Eżekuttiv u l-osservaturi ta' Stati Partijiet fir-Repubblika tal-Poplu taċ-Ċina u l-Istati Uniti tal-Amerka biex tinkiseb ħarsa ġenerali tal-programmi ta' qerda
            Iż-żjarat tal-Kunsill Eżekuttiv ġew appoġġati regolarment mill-Unjoni (fl-Azzjoni tal-Kunsill 2007/185/PESK u d-Deċiżjonijiet 2009/569/PESK 2012/166/PESK u (PESK) 2015/259). Iż-żjarat li saru s'issa wrew li kienu siewja bħala mezz biex jiġu indirizzati mistoqsijiet jew tħassib dwar il-programm ta' Stat Parti detentur fir-rigward tat-twettiq tal-obbligi tiegħu b'rabta mal-qerda tal-armi kimiċi tiegħu. L-Istati Partijiet kollha ser jibbenefikaw minn dawn iż-żjarat, li ser jgħinu fit-tisħiħ tat-trasparenza u l-bini ta' fiduċja rigward il-fatt li qed isir progress lejn il-qerda kompleta tal-armi kimiċi li fadal f'konformità mad-dispożizzjonijiet tas-CWC u soġġetti għall-verifika tas-Segretarjat Tekniku. Il-proġett għandu jinkoraġġixxi parteċipazzjoni usa' f'tali żjarat minn Stati Partijiet filwaqt li jittieħed kont tal-kriterji finanzjarji adatti u jittieħdu passi biex tiġi żgurata r-rotazzjoni adegwata tal-parteċipanti.
            II.2   Espansjoni u tisħiħ tal-użu tas-sistema tal-Immaniġġjar tal-Kontenut tal-Impriża (ECM)
            Is-sistema tal-ECM hija prinċipalment disponibbli għall-utenti fid-Diviżjoni ta' Verifika li għandhom aċċess għan-netwerk separata (air-gapped) tal-OPCW, magħrufa internament bħala n-Netwerk Kritika Sigura (SCN). Dan il-proġett ser isaħħaħ is-sistema tal-ECM billi jagħmilha aċċessibbli għall-ispetturi tal-OPCW u jelimina ineffiċjenzi minħabba s-sigurtà limitata u l-infrastruttura tan-netwerk tal-IT.
            II.3   Twettiq ta' soluzzjoni sħiħa ta' telekomunikazzjoni għall-membri tal-persunal rilevanti kollha tas-Segretarjat Tekniku tal-OPCW
            Il-proġett ser jikkonsisti fl-identifikazzjoni ta' fornitur ta' servizz rilevanti u kosteffiċjenti, it-tranżizzjoni f'fażijiet tal-infrastruttura preeżistenti, il-verifika u l-konferma tas-sigurtà tal-proċeduri li jintużaw f'missjonijiet b'teknoloġiji ġodda, l-iżvilupp ta' settijiet ta' għodod għal operazzjonijiet fuq il-post, it-twettiq ta' soluzzjoni sħiħa ta' telekomunikazzjoni għall-partijiet ikkonċernati rilevanti kollha tal-OPCW u d-diżattivazzjoni tal-infrastruttura preeżistenti.
            Proġett III — Assistenza u protezzjoni fl-Istati Partijiet Afrikani
            Objettivi

                        —

                        Ikunu żgurati assistenza u protezzjoni kontra armi kimiċi u l-użu tagħhom, jew it-theddida tal-użu tagħhom, f'konformità mad-dispożizzjonijiet tal-Artikolu X tas-CWC

                        —

                        Tiġi prevista implimentazzjoni sħiħa, effettiva u mhux diskriminatorja tad-dispożizzjonijiet kollha tas-CWC mill-OPCW, speċjalment fi Stati Partijiet Afrikani

                        —

                        Jissaħħaħ l-iżvilupp tal-kapaċità għall-implimentazzjoni nazzjonali u l-kooperazzjoni internazzjonali

                  Finijiet

                        —

                        Żvilupp ta' kapaċità għall-prevenzjoni u r-rispons tal-użu ostili ta' sustanzi kimiċi tossiċi u għat-trawwim tal-kooperazzjoni internazzjonali

                        —

                        Involviment biex jintużaw kapaċitajiet ta' oħrajn

                        —

                        Organizzazzjoni li tibqa' adattata għall-iskop

                  Riżultati

                        —

                        Kapaċitajiet ta' assistenza u protezzjoni akbar tal-OPCW b'appoġġ tal-konċentrazzjoni tagħha fuq l-emerġenza mill-ġdid ta' armi kimiċi, kemm f'termini ta' prevenzjoni kif ukoll ta' rispons

                        —

                        Tisħiħ tal-iżvilupp tal-kapaċitajiet għal implimentazzjoni nazzjonali u kooperazzjoni internazzjonali

                        —

                        Kollaborazzjoni msaħħa u sostenibbli ma' organizzazzjonijiet internazzjonali oħra

                        —

                        Involviment imsaħħaħ bi grupp usa' ta' partijiet ikkonċernati rilevanti

                        —

                        Kapaċitajiet imsaħħa biex tiġi ffaċilitata l-kollaborazzjoni fost gruppi ad hoc ta' Stati Partijiet

                  Attivitajiet
            III.1   Taħriġ operazzjonali għal dawk li jagħtu l-ewwel għajnuna
            Dan it-taħriġ operazzjonali għandu l-għan li jappoġġa l-Istati Partijiet Afrikani u l-komunitajiet ekonomiċi reġjonali rispettivi tagħhom (ECOWAS, SADC, IGAD) fl-iżvilupp ta' kapaċità protettiva kontra inċident kimiku li jinvolvi aġenti tal-gwerra kimiċi jew sustanzi kimiċi industrijali tossiċi.
            III.2   Taħriġ għal min iħarreġ fl-assistenza u l-protezzjoni għall-Grupp tal-Afrika
            L-għan prinċipali tal-kors huwa li jipprovdi għarfien bażiku lil istrutturi minn aġenziji involuti fir-rispons ta' emerġenza għal aġenti kimiċi sabiex tinħoloq riżerva ta' nies li jħarrġu f'pajjiżi Afrikani kapaċi li jxerrdu għarfien dwar suġġetti relatati mar-rispons għal inċident kimiku.
            Proġett IV — Kooperazzjoni internazzjonali
            Objettivi

                        —

                        Isir progress fl-iżvilupp ekonomiku u teknoloġiku permezz ta' kooperazzjoni internazzjonali fil-qasam ta' attivitajiet kimiċi għal finijiet mhux projbiti taħt is-CWC

                        —

                        Jissaħħaħ l-iżvilupp tal-kapaċità għall-implimentazzjoni nazzjonali u l-kooperazzjoni internazzjonali

                        —

                        Tissaħħaħ u tiġi żviluppata b'mod sostenibbli kollaborazzjoni ma' organizzazzjonijiet internazzjonali oħra

                        —

                        Jissaħħaħ l-involviment bi grupp usa' ta' partijiet ikkonċernati rilevanti

                        —

                        Jissaħħu l-kapaċitajiet biex tiġi ffaċilitata l-kollaborazzjoni fost gruppi ad hoc ta' Stati Partijiet

                  Finijiet

                        —

                        Tiġi promossa kooperazzjoni internazzjonali fost l-Istati Partijiet fil-ħidma fil-qasam tal-kimika għal finijiet paċifiċi

                        —

                        Tissaħħaħ il-kapaċità tal-Istati Membri tal-OPCW, speċjalment ta' xi reġjuni, bħall-Afrika u l-GRULAC, fl-analiżi ta' sustanzi kimiċi taħt ir-reġim tas-CWC

                        —

                        Tiżdied is-sensibilizzazzjoni ta' kimiki nisa dwar l-użi paċifiċi tal-kimika u tkun ipprovduta pjattaforma biex aktar kimiki nisa jipparteċipaw fil-programm ta' bini ta' kapaċità offruta mill-OPCW

                        —

                        Jissaħħaħ l-għarfien u l-ħiliet rilevanti tal-partijiet ikkonċernati rilevanti u biex dawn ikunu jistgħu jiksbu għarfien fl-oqsma tal-valutazzjoni tat-theddid kimiku u l-metodi tal-mitigazzjoni

                  Riżultati

                        —

                        Tisħiħ tal-iżvilupp tal-kapaċità għall-implimentazzjoni nazzjonali u l-kooperazzjoni internazzjonali

                        —

                        Kapaċitajiet ta' evalwazzjoni msaħħa tas-Segretarjat fil-qasam tal-iżvilupp tal-kapaċità

                        —

                        Kollaborazzjoni msaħħa u sostenibbli ma' organizzazzjonijiet internazzjonali oħra.

                        —

                        Involviment imsaħħaħ bi grupp usa' ta' partijiet ikkonċernati rilevanti

                        —

                        Appoġġ mibni għall-ibbilanċjar mill-ġdid tar-reġim tal-verifika tas-CWC mid-diżarm għall-prevenzjoni tal-emerġenza mill-ġdid tal-armi kimiċi

                        —

                        Kapaċità msaħħa tas-OPCW biex tissorvelja l-iżviluppi xjentifiċi u teknoloġiċi ta' rilevanza għas-CWC

                        —

                        Kapaċitajiet ta' assistenza u protezzjoni akbar tas-OPCW b'appoġġ tal-konċentrazzjoni tagħha fuq l-emerġenza mill-ġdid ta' armi kimiċi, kemm f'termini ta' prevenzjoni kif ukoll ta' rispons

                        —

                        Involviment imsaħħaħ bi grupp usa' ta' partijiet ikkonċernati rilevanti

                        —

                        Kapaċitajiet imsaħħa biex tiġi ffaċilitata l-kollaborazzjoni fost gruppi ad hoc ta' Stati Partijiet

                  Attivitajiet
            IV.1   Taħriġ eżekuttiv għall-maniġers għolja tal-industrija, dawk li jfasslu l-politika u l-alumni tal-Programm ta' Assoċjati tal-OPCW
            Dan il-proġett jipproponi programm ta' taħriġ eżekuttiv maħsub għal kimiki, inġiniera tal-kimika u professjonisti rilevanti oħra li jassumu responsabbiltajiet maniġerjali (inklużi dawk relatati mal-implimentazzjoni tas-CWC) fis-setturi tal-industrija, il-gvern u l-akkademja fl-Istati Partijiet tal-OPCW b'ekonomiji li qed jiżviluppaw u dawk fi tranżizzjoni, sabiex tinbena l-kapaċità tagħhom biex jiżviluppaw għarfien fil-fond u ħiliet ta' tmexxija fil-ġestjoni integrata ta' sustanzi kimiċi, li tinkludi s-sikurezza, is-sigurtà u s-sostenibbiltà tas-sustanzi kimiċi iżda mhijiex limitata għalihom.
            IV.2   Proġett ta' ġemellaġġ ta' laboratorji
            Il-ħsieb wara l-istabbiliment tal-inizjattiva ta' ġemellaġġ fl-OPCW kien in-nuqqas ta' diversi reġjuni, bħall-Afrika u l-GRULAC, fil-laboratorji ċertifikati biex iwettqu l-analiżi ta' sustanzi kimiċi taħt ir-reġim tas-CWC (laboratorji identifikati mill-OPCW). Ir-regoli ta' parteċipazzjoni fl-inizjattiva, inkluż l-objettivi u l-modus operandi tagħha, huma deskritti fin-nota tas-Segretarjat Tekniku S/1397/2016, tal-14 ta' Lulju 2016. Skont dik in-nota, il-proġetti jistgħu jinkludu firxa ta' attivitajiet, li kull wieħed minnhom jitwettaq minn żewġ laboratorji li jirċievu u jagħtu assistenza, bħal żjarat tal-persunal miż-żewġ naħat (taħriġ u mentoraġġ), appoġġ għall-parteċipazzjoni ta' laboratorji assistiti f'testijiet tal-profiċjenza tal-OPCW u appoġġ għat-trasferiment ta' tagħmir u għar-riċerka kollaborattiva.
            IV.3   Forum għan-nisa dwar l-użi paċifiċi tal-kimika u kors għall-iżvilupp ta' kompetenzi analitiċi bażiċi għal kimiki nisa
            Is-Segretarjat Tekniku tal-OPCW ser jorganizza forum għan-nisa dwar l-użi paċifiċi tal-kimika u kors għall-iżvilupp ta' kompetenzi analitiċi bażiċi għal kimiki nisa fil-kwartieri ġenerali tal-OPCW. L-Istati Partijiet għall-OPCW ser jinnominaw l-esperti, u l-għażla tal-parteċipanti ser tkun ibbażata fuq il-kwalifikazzjonijiet, id-distribuzzjoni ġeografika u l-ġeneru.
            IV.4   Edukazzjoni u taħriġ għaż-żgħażagħ dwar l-użi paċifiċi tal-kimika
            Abbażi tal-programmi ta' bini ta' kapaċità organizzati mis-Segretarjat Tekniku tal-OPCW, l-awtoritajiet nazzjonali tal-Istati Membri talbu għal programm imfassal għall-edukazzjoni u sensibilizzazzjoni dwar il-ġestjoni tas-sikurezza u s-sigurtà kimika għaż-żgħażagħ/studenti fi skejjel/universitajiet fil-kuntest tal-użi paċifiċi tal-kimika. Dan il-programm huwa l-ewwel inizjattiva għaż-żgħażagħ/studenti dwar il-promozzjoni tal-użi paċifiċi tal-kimika u t-taħriġ ser juża l-interazzjoni tal-esperti u l-istudenti, anki bil-potenzjal li jiġu żviluppati filmati u fuljetti li jistgħu jitqassmu fost istituzzjonijiet akkademiċi/skejjel fl-Istati Partijiet tal-OPCW.
            IV.5   Kors għall-iżvilupp analitiku għal kimiċi analitiċi fl-Istati Membri Afrikani
            Minħabba l-attivitajiet li qed jitwettqu bħalissa minn atturi mhux Statali fir-reġjun Afrikan, hemm ħtieġa urġenti li jissaħħu l-kapaċitajiet tal-laboratorji b'mod ġenerali fir-reġjun f'termini ta' analiżi ta' sustanzi relatati mas-CWC. Il-kors huwa mmirat lejn l-għoti ta' assistenza lil kimiki analitiċi kkwalifikati biex jiksbu aktar esperjenza u ħiliet prattiċi fl-analiżi ta' sustanzi kimiċi relatati mas-CWC.
            IV.6   Kors dwar il-ġestjoni tas-sikurezza u s-sigurtà kimika għall-Istati Partijiet Afrikani
            L-industriji kimiċi saru kontributuri importanti għall-iżvilupp sostenibbli fl-Afrika. Skont ir-“Rapport ta' Rieżami tal-Afrika dwar is-Sustanzi Kimiċi” mill-Kummissjoni Ekonomika għall-Afrika tan-Nazzjonijiet Uniti (UNECA), l-industrija tas-sustanzi kimiċi fl-Afrika ser tkompli tikber fis-snin li ġejjin. Fl-istess ħin, dan l-iżvilupp ser iqajjem għadd ta' kwistjonijiet relatati mas-sikurezza u s-sigurtà kimika, u l-użi paċifiċi tal-kimika għall-iżvilupp soċjoekonomiku, li jistgħu jiġu indirizzati permezz tal-implimentazzjoni sħiħa u effettiva tas-CWC. Il-programm huwa mistenni li jsaħħaħ l-għarfien u l-ħiliet rilevanti għall-partijiet ikkonċernati rilevanti u biex dawn ikunu jistgħu jiksbu għarfien fl-oqsma tal-valutazzjoni tat-theddid kimiku u l-metodi ta' mitigazzjoni.
            Proġett V — Universalità u attivitajiet ta' sensibilizzazzjoni
            Objettivi

                        —

                        Jissaħħaħ l-involviment bi grupp usa' ta' partijiet ikkonċernati rilevanti

                        —

                        Jissaħħu l-isforzi tal-OPCW biex tintlaħaq l-universalità

                        —

                        Jingħata kontribut għall-implimentazzjoni sħiħa, effettiva u nondiskriminatorja tad-dispożizzjonijiet kollha tas-CWC

                  Finijiet

                        —

                        Titqajjem kuxjenza u jiżdied l-għarfien tal-OPCW u tas-CWC fost l-istudenti u l-għalliema u gruppi oħra kif xieraq

                        —

                        Tiżdied il-viżibbiltà tal-OPCW u l-attivitajiet tagħha jiġu spjegati lil udjenza pubblika wiesgħa

                        —

                        Titjib tal-mezzi biex tintlaħaq l-akbar udjenza possibbli, speċjalment fost dawk li mhumiex tekniċi jew dawk li mhumiex speċjalisti

                        —

                        Titqajjem aktar kuxjenza dwar is-CWC u l-OPCW fost udjenza żagħżugħa fi Stati jew reġjuni magħżula

                        —

                        Jitħeġġu l-Istati mhux Partijiet għas-CWC biex isiru aktar involuti f'attivitajiet tal-OPCW u jsiru jifhmu aktar is-CWC u l-benefiċċji tagħha

                        —

                        Jiżdied l-involviment ma' partijiet ikkonċernati dwar kwistjonijiet sostantivi li tiffaċċja l-OPCW matul perijodu ta' tranżizzjoni istituzzjonali

                  Riżultati

                        —

                        Involviment imsaħħaħ bi grupp usa' ta' partijiet ikkonċernati rilevanti

                        —

                        Sforzi msaħħa tal-OPCW biex tintlaħaq l-universalità

                  Attivitajiet
            V.1   Żvilupp ta' moduli ta' tagħlim elettroniku
            Dan il-proġett għandu l-għan li jinvolvi esperti speċjalizzati fit-tagħlim elettroniku biex jgħinu lis-Segretarjat Tekniku tal-OPCW fid-definizzjoni ta' approċċ komuni għall-offerta tiegħu b'rabta mat-tagħlim elettroniku biex jitfasslu u jiġu eżegwiti l-moduli l-ġodda ta' tagħlim elettroniku. Il-kontenut ta' tali moduli ser jiġi ddeterminat abbażi tar-rapport tal-Bord Konsultattiv dwar l-Edukazzjoni u s-Sensibilizzazzjoni (ABEO) lid-Direttur Ġenerali tal-OPCW, u diskussjoni sussegwenti tar-rakkomandazzjonijiet tal-ABEO.
            V.2   Traduzzjoni u disseminazzjoni ta' għodod u materjal edukattivi u ta' sensibilizzazzjoni
            Waqt l-ewwel sentejn ta' operat tiegħu, l-ABEO appella ripetutament biex isir disponibbli aktar materjal edukattiv u ta' sensibilizzazzjoni bis-sitt lingwi uffiċjali kollha tal-OPCW. Minbarra l-Ingliż, dawn huma l-Franċiż, l-Ispanjol, ir-Russu, ċ-Ċiniż u l-Għarbi. Madankollu, normalment, materjal u għodod edukattivi u ta' sensibilizzazzjoni jiġu prodotti bl-Ingliż, li jillimita b'mod serju l-użu tagħhom mill-ikbar għadd possibbli ta' partijiet ikkonċernati fuq livell dinji. Għall-finijiet ta' disseminazzjoni, hemm ħtieġa għal traduzzjoni ta' materjal edukattiv u ta' sensibilizzazzjoni, partikolarment dak immirat lejn gruppi speċifiċi ta' persuni kkonċernati.
            V.3   Appoġġ għall-parteċipazzjoni tal-NGOs f'attivitajiet tal-OPCW
            Dan il-proġett jipproponi li jisponsorja rappreżentanti ta' organizzazzjonijiet mhux governattivi (NGOs) li jikkwalifikaw, bi preferenza mogħtija lill-applikanti minn ekonomiji f'fażi ta' żvilupp jew ta' tranżizzjoni biex jattendu l-Konferenza annwali tal-Istati Partijiet fl-2019 u 2020.
            V.4   Attivitajiet sekondarji fil-marġini tal-Konferenzi tal-Istati Partijiet
            Ser isiru tliet attivitajiet sekondarji matul il-perijodu tal-programm, jiġifieri attività għal kull Konferenza annwali tal-Istati Partijiet. Fondi tal-Unjoni jistgħu jkopru l-ispejjeż tal-ivvjaġġar sa massimu ta' tliet esperti/uffiċjali mill-pajjiżi benefiċjarji.
            Proġett VI — Implimentazzjoni nazzjonali
            Objettivi

                        —

                        Tisħiħ u sostenn tal-kapaċità tal-Istati Partijiet u l-awtoritajiet nazzjonali tagħhom biex jimplimentaw b'mod sħiħ l-obbligi kollha taħt is-CWC

                  Finijiet

                        —

                        Il-partijiet ikkonċernati rilevanti jifhmu s-CWC aħjar u jkunu aktar konxji minnha, u jsaħħu r-rwol u l-involviment tagħhom fl-isforzi nazzjonali ta' implimentazzjoni

                        —

                        Uffiċjali tad-dwana minn Stati Partijiet parteċipanti jtejbu l-għarfien u l-ħiliet tagħhom fir-rigward tal-qadi effettiv tad-dmirijiet li jirrigwardaw l-importazzjoni u l-esportazzjoni ta' sustanzi kimiċi skedati u l-koordinazzjoni mal-awtoritajiet nazzjonali

                        —

                        Il-partijiet ikkonċernati rilevanti jkollhom disponibbli informazzjoni korretta u aġġornata għal tagħlim effettiv

                        —

                        Aġenziji/korpi ikkonċernati potenzjali fl-appoġġ tal-implimentazzjoni tas-CWC jaqblu dwar aġenda fuq perijodu qasir biex joħolqu sinerġiji fosthom

                  Riżultati

                        —

                        Tissaħħaħ il-kapaċità tal-Istati Partijiet għal implimentazzjoni nazzjonali effettiva

                        —

                        Numru akbar ta' Stati Partijiet ikunu jistgħu iwettqu implimentazzjoni nazzjonali effettiva fil-livell kwantitattiv u kwalitattiv

                        —

                        L-awtoritajiet nazzjonali isiru jifhmu aktar u jkunu aktar konxji minn kwistjonijiet relatati mas-CWC għal kooperazzjoni u appoġġ tajbin

                        —

                        Numru akbar ta' Stati Partijiet isiru kapaċi jipproċessaw u jabbozzaw leġislazzjoni għal approvazzjoni sussegwenti

                        —

                        Funzjoni effettiva tal-awtoritajiet doganali fil-kontroll u l-monitoraġġ tal-kummerċ tas-sustanzi kimiċi

                  Attivitajiet
            VI.1   Forum għall-partijiet ikkonċernati dinjija
            Il-proġett jipprevedi l-organizzazzjoni ta' forum dinji ta' partijiet ikkonċernati biex jippromwovi fost il-partijiet ikkonċernati nazzjonali ewlenin l-importanza tal-implimentazzjoni tal-Konvenzjoni permezz tal-adozzjoni tal-leġislazzjoni ta' implimentazzjoni nazzjonali.
            Proġett VII: Xjenza u teknoloġija
            Objettivi

                        —

                        Li d-Direttur Ġenerali tal-OPCW ikun jista' jagħti pariri u jagħmel rakkomandazzjonijiet lill-Konferenza tal-Istati Partijiet, lill-Kunsill Eżekuttiv tal-OPCW u l-Istati Partijiet dwar oqsma tax-xjenza u t-teknoloġija li huma rilevanti għas-CWC

                  Finijiet

                        —

                        L-istabbiliment tad-direzzjoni għal attivitajiet marbutin max-xjenza u t-teknoloġija fl-OPCW fil-perijodu interim bejn ir-Raba' u l-Ħames Konferenzi ta' Reviżjoni

                        —

                        Li d-Direttur-Ġenerali tal-OPCW ikun jista' jagħti pariri speċjali lill-organi li jfasslu l-politika tal-OPCW u lill-Istati Partijiet fl-oqsma tax-xjenza u t-teknoloġija rilevanti għas-CWC

                        —

                        L-użu ta' grupp akbar ta' esperti xjentifiċi disponibbli għall-OPCW, u mekkaniżmi mtejba biex wieħed jibqa' konxju mill-iżviluppi fit-teknoloġiji ta' monitoraġġ kimiku u fl-għodod tal-informatika għall-analiżi ta' settijiet kumplessi ta' data li fihom informazzjoni kimika

                        —

                        Il-bini u ż-żamma ta' netwerk ta' partijiet ikkonċernati mhux tekniċi li jistgħu jikkomplementaw lill-esperti xjentifiċi disponibbli għall-OPCW fil-valutazzjoni tal-aspetti kollha tat-teknoloġija u x-xjenza ġdida biex jipprovdu pariri aktar sħaħ dwar ix-xjenza u t-teknoloġija u l-impatt tagħhom

                  Riżultati

                        —

                        Appoġġ mibni għall-ibbilanċjar mill-ġdid tar-reġim tal-verifika tas-CWC midiżarm għall-prevenzjoni tal-emerġenza mill-ġdid tal-armi kimiċi

                        —

                        Kapaċità msaħħa tal-OPCW biex twettaq operazzjonijiet ta' kontinġenza

                        —

                        Kapaċità msaħħa tal-OPCW biex tissorvelja l-iżviluppi xjentifiċi u teknoloġiċi ta' rilevanza għall-OPCW

                        —

                        Kapaċitajiet ta' assistenza u protezzjoni akbar tal-OPCW b'appoġġ tal-konċentrazzjoni tagħha fuq l-emerġenza mill-ġdid ta' armi kimiċi, kemm f'termini ta' prevenzjoni kif ukoll ta' rispons

                        —

                        Tisħiħ tal-iżvilupp tal-kapaċità għall-implimentazzjoni nazzjonali u l-kooperazzjoni internazzjonali

                        —

                        Kollaborazzjoni msaħħa u sostenibbli ma' organizzazzjonijiet internazzjonali oħra

                        —

                        Involviment imsaħħaħ bi grupp usa' ta' partijiet ikkonċernati rilevanti

                        —

                        L-OPCW tibqa' r-repożitorju dinji tal-għarfien u l-kompetenza esperta fil-qasam tal-armi kimiċi

                        —

                        Kapaċitajiet imsaħħa biex tiġi ffaċilitata l-kollaborazzjoni fost gruppi ad hoc ta' Stati Partijiet

                  Attivitajiet
            VII.1   Sfida ta' bijomarkatur għall-pjanti
            Dan il-proġett ser jiżviluppa “sfida ta' grupp” biex ikunu involuti esperti rilevanti minn dixxiplini xjentifiċi varji u jinbena sett ta' referenza ta' impjanti ġeografikament rappreżentattivi li għandhom użu għall-identifikazzjoni ta' esponiment għal sustanzi kimiċi tossiċi (permezz ta' analiżi kimika u/jew bidla fenotipika osservabbli).
            VII.2   Appoġġ għal gruppi ta' ħidma temporanji (TWGs) tal-Bord Konsultattiv Xjentifiku tal-OPCW
            Sabiex jindirizza kwistjonijiet xjentifiċi u teknoloġiċi speċifiċi b'mod sostantiv, il-Bord Konsultattiv Xjentifiku jista', fuq it-talba tad-Direttur Ġenerali tal-OPCW, jistabbilixxi gruppi ta' ħidma temporanji (TWGs). Dan il-proġett għandu jikkontribwixxi għall-implimentazzjoni tat-TWG dwar ix-xjenza u t-teknoloġija investigattivi kif ukoll il-ħolqien ta' TWGs oħra abbażi ta' ħtiġijiet identifikati waqt ir-Raba' Konferenza ta' Reviżjoni fl-2018.


title: Deċiżjoni tal-Kunsill (UE) 2019/577 tat-8 ta' April 2019 li taħtar membru supplenti, propost mir-Repubblika ta' Ċipru, fil-Kumitat tar-Reġjuni

text:
                  11.4.2019

                  MT

                  Il-Ġurnal Uffiċjali tal-Unjoni Ewropea

                  L 100/42

         DEĊIŻJONI TAL-KUNSILL (UE) 2019/577
         tat-8 ta' April 2019
         li taħtar membru supplenti, propost mir-Repubblika ta' Ċipru, fil-Kumitat tar-Reġjuni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
         Wara li kkunsidra l-proposta mill-Gvern ta' Ċipru,
         Billi:

                     (1)

                     Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020. Fis-26 ta' Lulju 2016, bid-Deċiżjoni tal-Kunsill (UE) 2016/1233 (4), is-Sur Kyriakos CHATZITTOFIS ġie sostitwit mis-Sur Stavros YEROLATSITES bħala membru supplenti. Fil-5 ta' Mejju 2017, bid-Deċiżjoni tal-Kunsill (UE) 2017/799 (5), is-Sur Stavros YEROLATSITES ġie sostitwit mis-Sur Kyprianos ANDRONIKOU bħala membru supplenti.

                     (2)

                     Konsegwentement għal tmiem il-mandat tas-Sur Kyprianos ANDRONIKOU, sar vakanti s-siġġu ta' membru supplenti,

               ADOTTA DIN ID-DEĊIŻJONI:

            Artikolu 1
            Huwa b'dan maħtur membru supplenti fil-Kumitat tar-Reġjuni għall-bqija tal-mandat attwali:

                        —

                        is-Sur Kyriacos XYDIAS, Mayor of Yermasoyia Municipality.

            Artikolu 2
            Din id-Deċiżjoni tidħol fis-seħħ fil-jum tal-adozzjoni tagħha.

            Magħmul fil-Lussemburgu, it-8 ta' April 2019.

                  Għall-Kunsill

                  Il-President

               F. MOGHERINI

            (1)  Id-Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

            (2)  Id-Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

            (3)  Id-Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).

            (4)  Id-Deċiżjoni tal-Kunsill (UE) 2016/1233 tas-26 ta' Lulju 2016 li taħtar membru u membru supplenti, proposti mir-Repubblika ta' Ċipru, fil-Kumitat tar-Reġjuni (ĠU L 202, 28.7.2016, p. 41).

            (5)  Id-Deċiżjoni tal-Kunsill (UE) 2017/799 tal-5 ta' Mejju 2017 li taħtar tliet membri u żewġ membri supplenti, proposti mir-Repubblika ta' Ċipru, fil-Kumitat tar-Reġjuni (ĠU L 120, 11.5.2017, p. 20).


Id-Deċiżjoni tal-Kummissjoni ta' 17/04/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9305 - Sev.en Energy AG / China Huaneng Group Co., Ltd. / InterGen N.V.) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 16/04/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9322 - Vista / TA Associates / Aptean Inc. / Yaletown Acquiror S.à.r.l.) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni tal-Kunsill (UE) 2019/792 tat-13 ta' Mejju 2019 li tafda f'idejn il-Kummissjoni Ewropea — l-Uffiċċju tal-Amministrazzjoni u l-Ħlas tal-Intitolamenti Individwali (PMO) — l-eżerċizzju ta' ċerti setgħat mogħtija lill-awtorità tal-ħatra u l-awtorità bis-setgħa li tikkonkludi l-kuntratti ta' reklutaġġ

text:
                  17.5.2019

                  MT

                  Il-Ġurnal Uffiċjali tal-Unjoni Ewropea

                  L 129/3

         DEĊIŻJONI TAL-KUNSILL (UE) 2019/792
         tat-13 ta' Mejju 2019
         li tafda f'idejn il-Kummissjoni Ewropea — l-Uffiċċju tal-Amministrazzjoni u l-Ħlas tal-Intitolamenti Individwali (PMO) — l-eżerċizzju ta' ċerti setgħat mogħtija lill-awtorità tal-ħatra u l-awtorità bis-setgħa li tikkonkludi l-kuntratti ta' reklutaġġ
         IL-KUNSILL TAL-UNJONI EWROPEA,
         Wara li kkunsidra r-Regolamenti tal-Persunal tal-Uffiċjali tal-Unjoni Ewropea u l-Kondizzjonijiet ta' Impjieg ta' Uffiċjali Oħra tal-Unjoni Ewropea, stipulati fir-Regolament tal-Kunsill (KEE, Euratom, KEFA) Nru 259/68 (1), u b'mod partikolari l-Artikolu 2(2) ta' dawk ir-Regolamenti tal-Persunal u l-Artikolu 6 ta' dawk il-Kondizzjonijiet ta' Impjieg,
         Wara li kkunsidra d-Deċiżjoni tal-Kunsill (UE) 2017/262 tas-6 ta' Frar 2017 li tiddetermina, għas-Segretarjat Ġenerali tal-Kunsill, l-awtorità tal-ħatra u l-awtorità bis-setgħa li tikkonkludi l-kuntratti ta' reklutaġġ, u li tħassar id-Deċiżjoni 2013/811/UE (2),
         Billi:

                     (1)

                     L-Uffiċċju tal-Amministrazzjoni u l-Ħlas tal-Intitolamenti Individwali (PMO) tal-Kummissjoni Ewropea huwa responsabbli mill-amministrazzjoni u l-ħlas tal-intitolamenti finanzjarji individwali tal-persunal tal-Kummissjoni Ewropea u, permezz ta' ftehimiet fil-livell ta' servizz, ċerti istituzzjonijiet u korpi oħra tal-Unjoni. Fir-rigward tal-persunal tas-Segretarjat Ġenerali tal-Kunsill (SĠK), il-PMO huwa responsabbli għall-amministrazzjoni u l-ħlas tad-drittijiet tal-pensjoni u l-benefiċċji tal-assigurazzjoni tal-mard. F'dawk l-oqsma, il-PMO jeżerċita setgħat tal-awtorità tal-ħatra u l-awtorità bis-setgħa li tikkonkludi l-kuntratti ta' reklutaġġ, ħlief fir-rigward tat-trattament ta' lmenti individwali li jikkonċernaw benefiċċji tal-assigurazzjoni tal-mard. Il-PMO jipprovdi wkoll għadd dejjem jikber ta' servizzi oħra u jagħmel disponibbli l-għodod tal-IT tiegħu għas-SĠK.

                     (2)

                     Il-ġestjoni ta' intitolamenti individwali minn korp uniku speċjalizzat uriet li hija aktar effettiva u kosteffiċjenti. Hija tippermetti applikazzjoni uniformi tar-Regolamenti tal-Persunal tal-Uffiċjali tal-Unjoni Ewropea (ir-“Regolamenti tal-Persunal”) u l-Kondizzjonijiet ta' Impjieg ta' Uffiċjali Oħra tal-Komunitajiet Ewropej (il-“Kondizzjonijiet ta' Impjieg”) fl-istituzzjonijiet kollha, u b'hekk jiżguraw it-trattament ugwali u jsaħħu ċ-ċertezza legali tal-ħaddiema taċ-ċivil tal-Unjoni. Tippermetti wkoll aktar simplifikazzjoni amministrattiva u kooperazzjoni interistituzzjonali.

                     (3)

                     F'dan il-kuntest, is-SĠK u l-PMO għandhom jiffirmaw ftehim fil-livell ta' servizz (“FLS”) li jestendi l-ambitu tas-servizzi pprovduti mill-PMO lill-amministrazzjoni u l-ħlas ta' intitolamenti pekunjarji individwali tal-persunal permezz tas-Sysper, għodda tal-IT għall-ġestjoni tar-riżorsi umani. Sabiex il-ftehim ikun jista' jitħaddem sewwa, l-eżerċizzju tas-setgħat rilevanti mogħtija lill-awtorità tal-ħatra u lill-awtorità bis-setgħa li tikkonkludi l-kuntratti ta' reklutaġġ għal persunal tas-SĠK jenħtieġ li jiġi fdat lill-Kummissjoni Ewropea (PMO). Barra minn hekk, peress li l-FLS il-ġdid jissostitwixxi ftehim fil-livell ta' servizz preċedenti dwar id-drittijiet tal-pensjoni, il-benefiċċji tal-qgħad u intitolamenti oħra mat-terminazzjoni tas-servizz, jenħtieġ li s-setgħat tal-PMO f'dak il-qasam jiġu kkonfermati.

                     (4)

                     Fil-perijodu tranżitorju inizjali wara t-trasferiment lis-Sysper, l-awtorità tal-ħatra u l-awtorità bis-setgħa li tikkonkludi l-kuntratti ta' reklutaġġ tal-Kunsill jenħtieġ li jkunu jistgħu jeżerċitaw is-setgħat fir-rigward tal-persunal tas-SĠK f'każijiet fejn interpretazzjoni differenti possibbli ta' regoli dwar intitolamenti individwali applikati mill-PMO meta mqabbla mal-interpretazzjoni applikata fis-SĠK qabel it-trasferiment għas-Sysper jista' jkollha effetti ta' detriment għall-persunal tas-SĠK,

               ADOTTA DIN ID-DEĊIŻJONI:

            Artikolu 1

               1.   Mingħajr preġudizzju għall-paragrafu 2 ta' dan l-Artikolu, l-eżerċizzju tas-setgħat mogħtija mir-Regolamenti tal-Persunal lill-awtorità tal-ħatra u mill-Kondizzjonijiet ta' Impjieg lill-awtorità awtorizzata li tikkonkludi l-kuntratti ta' reklutaġġ, fir-rigward tal-persunal tas-SĠK, huwa fdat lill-Kummissjoni Ewropea - l-Uffiċċju tal-Amministrazzjoni u l-Ħlas tal-Intitolamenti Individwali (PMO) - fir-rigward tal-applikazzjoni tas-segwenti:

                           (a)

                           rigward intitolamenti individwali:

                                       —

                                       l-Artikoli 67 sa 69, 71, 74 u 75 tar-Regolamenti tal-Persunal u l-Artikoli 1 sa 13 u 17 tal-Anness VII għar-Regolamenti tal-Persunal;

                                       —

                                       l-Artikoli 19 sa 27, 29, 92, 93, 94 u 97 tal-Kondizzjonijiet ta' Impjieg;

                           (b)

                           fir-rigward tal-iskema tal-pensjoni u intitolamenti oħra mat-terminazzjoni tas-servizz:

                                       —

                                       l-Artikoli 70 u 77, it-tieni, it-tielet u r-raba' paragrafi tal-Artikolu 78, u l-Artikoli 79, 80, 81, 81a u 82 tar-Regolamenti tal-Persunal; l-Anness IV għar-Regolamenti tal-Persunal; l-Artikolu 4 tal-Anness IVa għar-Regolamenti tal-Persunal; l-Artikoli 2 sa 12, l-Artikolu 13(1), l-ewwel u t-tielet paragrafi tal-Artikolu 14, u l-Artikoli 17 sa 34 u 40 sa 44 tal-Anness VIII għar-Regolamenti tal-Persunal; u l-Artikoli 20 sa 28 tal-Anness XIII għar-Regolamenti tal-Persunal;

                                       —

                                       l-Artikoli 31, l-Artikolu 33(1), l-Artikoli 34 sa 40 u 43, l-ewwel paragrafu tal-Artikolu 44, l-Artikoli 99 u 101, l-Artikolu 102(2), u l-Artikoli 103 sa 110 u 113 sa 116 tal-Kondizzjonijiet ta' Impjieg;

                           (c)

                           dwar il-benefiċċji tal-qgħad - l-Artikoli 28a u 96 tal-Kondizzjonijiet ta' Impjieg;

                           (d)

                           dwar l-irkupru ta' pagamenti eċċessivi li saru taħt id-dispożizzjonijiet imsemmija fil-punti (a) sa (c) ta' dan il-paragrafu:

                                       —

                                       l-Artikolu 85 tar-Regolamenti tal-Persunal u l-Artikolu 46 tal-Anness VIII għar-Regolamenti tal-Persunal;

                                       —

                                       it-tieni paragrafu tal-Artikolu 44, l-Artikolu 45, l-Artikolu 114(2) u l-Artikolu 116 tal-Kondizzjonijiet ta' Impjieg.

               2.   Sal-31 ta' Diċembru 2021, il-PMO għandu jinnotifika lill-awtorità tal-ħatra jew lill-awtorità awtorizzata li tikkonkludi l-kuntratti tal-Kunsill bi kwalunkwe lment li jasal skont l-Artikolu 90(2) tar-Regolamenti tal-Persunal jew l-Artikoli 46 u 117 tal-Kondizzjonijiet ta' Impjieg kontra deċiżjoni rigward membru tal-persunal tas-SĠK meħuda skont il-punt (a) tal-paragrafu 1 ta' dan l-Artikolu, u jipprovdi informazzjoni dwar it-tweġiba intiża tiegħu. Jekk f'każ individwali l-awtorità tal-ħatra jew l-awtorità awtorizzata li tikkonkludi l-kuntratti tal-Kunsill titlob hekk, il-PMO għandu jirrinunzja għall-eżerċizzju tas-setgħat delegati skont il-paragrafu 1 ta' dan l-Artikolu, u l-awtorità tal-ħatra jew l-awtorità awtorizzata li tikkonkludi l-kuntratti tal-Kunsill għandha teżerċita s-setgħat tagħha f'tali każ.

            Artikolu 2
            Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, it-13 ta' Mejju 2019.

                  Għall-Kunsill

                  Il-President

               F. MOGHERINI

            (1)  ĠU L 56, 4.3.1968, p. 1.

            (2)  ĠU L 39, 16.2.2017, p. 4.


Id-Deċiżjoni tal-Kummissjoni ta' 24/05/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9307 - Anschutz Entertainment Group, Inc. / Onex Corporation) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 19/06/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9373 - PAI Partners S.A.S / Areas Worldwide S.A) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)